text:
Daspò tancj agns o ai tornât a lei cheste interviste che pre Antoni i veve fat a Felix Marchi, om che si fevele pôc di lui. E pûr al è stât une grande figure dal autonomisim furlan, anime, fondadôr, pari di “Patrie dal Friûl”. In cheste interviste al palese fuarce e libertât interiôr, luciditât di pinsîr, intuizion, capacitât di sielzi lis personis justis, tal moment just. Pre Antoni, si palese bulo ancje come intervistadôr che, cu la sô curiositât, al rive a tirâ fûr tantis notiziis, tantis sfumaduris, tancj passarins di une grande aventure.
(pre Roman Michelot)
____
Ai 24 di Fevrâr dal 1946, juste za 40 agns, al è jessût il prin numar de PATRIE DAL FRIÛL, “sfuei setemanâl indipendent”. L’articul di fonde al jere “I furlans e l’autonomie”, par dî che plui atuâl di cussì si mûr. Al costave, pai letôrs, 10 francs. Ma par Felix Marchi e pe sô femine Marie, che lu vevin pensât, imbastît e parturît, al jere il presit di une vite.
In cheste tabaiade cul pari e cu la mari dal autonomisim furlan, fate te lôr barache di Mediis ai 23 di Avost dal 1983, o vin volût tornâ a vivi insieme chei moments e chês vitis. Ancje par un insegnament par nô, che si ritignìn erêts e dal gjornâl e dai ideâi. Cumò Marchi al cjamine par 97 agns ch’al varès dute la buine voe di finîju ai 26 di Lui.
D.:Tune vite di batae lungje e coerent come la vuestre, al è simpri un prin moment, un cjaveçc. Cemût vêso coqnossût il furlan e si sêso inamorâts di cheste nestre realtât?
R.: Pal mont, come che ur sucêt a tancj di lôr di inacuargisi dal ben cuant che no si lu à. Jo o soi nassût a Udin e mê mari e jere mestre e, come in dute la buine borghesie udinese, ignorante e cagone, si fevelave che slacare di dialet venit-udinês. Furlan nancje discori. Cuant che i câs de vite o il destin mi àn puartât pal mont, in Chine, mi soi intivât intun muradôr ch’al vignive dal Friûl. Sintîlu a fevelâ e capî ch’o vevin il stes sanc al è stât dutun. Di li e je partide la mê batae.
D.: Ce pas vêso fat par rivâ a di chel fevrâr di za corante agns che e je jessude la «Patrie»?
R: Jo o soi un om che, ben o mâl, cuant che o fronti no moli. Tal moment de liberazion mi à parût ch’al fos rivât il moment just pal Friûl, par che il popul furlan al podès rivâ a di chel «di bessôi» che jo mal sintivi dentri vie. Cuant che a son rivâts a Udin i aleâts a liberânus (o a parâ vie chei altris par metisi lôr), la prime bandiere zale e blu metude fûr sul barcon e je stade la mê. Che di fat un pulizai al à corût sù in cjase a dînus di tirâ vie chê robe li se no o lavin a cirîsi disgraciis. Al pensave, te sô ignorance, che si tratàs de bandiere di Tito. E chei altris, plui ignorants ancjemò, no rivavin nancje fin li.
D.: Cuale jerie la idee di fonde?
R: Il Friûl al à une so identitât, une sô storie, une sô muse. Al à dirit di vê une sô indipendence. Bisugne fâ alc par rivâ li e chê mi someave l’ocasion buine, dopo voltade la pagjine dal fassisim. A jerin moments di confusion, là che però al jere lecit ancje di pensâ a alc di gnûf, di diferent. Ch’al sarès chel famôs «di bessôi».
D.: Ma par cont di culture, di lenghe, di leterature, no veviso za la Filologjiche?
R: Tasìn, va, ch’al è miei. Co Mussolin no le à disfate, al vûl dî che i lave ben. E se i lave ben a lui, no nus lave ben a nô. A cjacaravin dome par talian e a fasevin publicazions tal mont de lune o ch’a costavin un voli dal cjâf. E jere robe di massonerie.
D.: Vêso cognossût cualchidun che si svicinave ai vuestris ideâi?
R: Tellini. Chel mi à parût il plui convint Al bateve la nestre cjase e nus mostrave ancje cualchi so scrit par furlan. Lui però al jere a nivel culturâl e inteletuâl plui che politic. Al diseve che no si à di pierdi la «ladinitât».
D.: Veviso avonde unitât di ideis sul «progjet Friûl»?
R: La plui part di lôr a disevin di fâ une regjon Friûl peade cûr e anime a Rome; une sorte di piçule Patrie fie de grande Patrie. Tellini al pendeve par fâ a uso un cjanton svuizar. Jo o ài vude simpri chê peraule tal cjâf: indipendence, par jessi veramentri di bessôi
D.: Cemût vêso tacât a inmaneâ cheste batae?
R: La prime robe che si veve di fâ al jere di dâ dongje un moviment culturâl-politic, par butâ jù cuatri ideis e par viodi il mût di puartâlis indenant. O ài pensât al moviment autonomistic furlan.
D.: Jerie une vuestre matetât, une vuestre sperance o sintiviso ch’al jere il moment just?
R: No jere ni matetât ni inlusion ni sperance. O ài simpri vude, te me vite, une certe sensibilitât e mi soi dit: «Chest al è il moment. O curnò o mai pluil» E «di bessôi»; la base e je dute li! Si viodeve lis dificoltâts ma, s’al jere vêr che il Friûl al jere «un piccolo compendio dell’Universo», no si capive parcè che nol podeve guviernâsi di bessôl
D.: Ce int veviso tirade dongje?
R.: A jerin moments che no si podeve mateâ, plens di suspiets e di spions. E alore o ài pensât di parâ indenant, a mostrâ la muse, int buine, di sest, ma che no faseve pôre e che no jere cjalade di neri. O vevin metût il cont Odorico de Pace, po un cert Giovanni De Campi, che par dî la veretât nol valeve trop, ma ben nô o podevin fâ la nestre vore. E dopo, pai comizis e par cjapâ il mont catolic, o vin tirât dentri Tessitori. Al jere chel che nus bateve ducj come bardele. Nô o cirivin di batilu cu lis ideis.
D.: E de bande, disìn cussì, comuniste o di çampe?
R.: No sintivin di chê orele. A jerin impeolâts cu l’Internazionâl e no vevin ni timp ni voe di pierdisi daprûf di cantins «locâi», limitâts, di provincie. O vin vude plui udience tal mont catolic.
D.: E parcè, cuant che si veve di riva al concret, i catolics àno sirucât?
R: Parcè che e jere la cuistion dal comunisim ch’al meteve in preson gardenâi e vescui e int. E di chê altre bande la glesie catoliche che, pluitost di lâ sot dal comunisim o di tentâ di fâ un toc di strade insieme, e spesseave a scomunicâlu e dâi jù, preferint Hitler, Franco o adiriture Satane. Par no colâ sot di lôr, miei butâsi cun cualunche altri. Di li la politiche «nazionalistiche» de glesie. E il Friûl, ch’al jere tun puest balarin, par no ch’al colàs sot di Tito lu àn peât mans e pîts cun Rome e cul Vatican. Cussì o sin deventâts lis sentinelis de Religjon e de Patrie. A di chest pont fevelâ di indipendence al jere come fevelâ de lune tal poç.
D.: Ma vualtris no vês molât istès no.
R: E parcè varessino vût di molâ, co l’idee e jere sacrosante? Pal vescul Nogara e pe Curie di Udin? O pai missins? Il vescul al jere il piês nemì, chel ch’al veve in man ducj i spâi e che ju tirave cuintri di nô.
D.: Sichè la mafie catoliche, il predessam e il vescul si son metûts cuintri di vualtris. Ma di ce us acusavino?
R: Di jessi titins. Un boborosso ch’al à funzionât di simpri. A disevin ch’o tiravin bêçs dai todescs o di Tito par tradî la Patrie. Ch’e jere, nancje dîlu, dome l’Italie.
D.: In cheste clime nol jere tant ce ridi. Cemût us ise vignude tal cjâf di fâ un gjornâl?
R: Nassude l’associazion autonomistiche, nus metevin in jenfri ligjeris e traditôrs e sabotadôrs di ogni pêl par fiscânus. Alore o vin dit: Chi al covente un sfuei. Par fâ sintî la nestre vôs e par tignî colegaments di idee e di azion. Se no, cence gjornâl, no rivarìn in puart di nuie. Tant plui che Tessitori, ch’al jere la nestre plere, nus al veve comprât la DC. E lui, par sta cu la DC, al à tradide la idee di autonomie che si jere partîts. Al à tradits ancje i contadins furlans.
D.: Cun ce bêçs veviso di meti in pîts chest gjornâl?
R.: La cuistion no jere che dai bêçs, che nô si lavorave ducj a gratis e dut ce che jo o vevi lu metevi li. La cuistion e jere chê di cjatâ fûr chel che lu scriveve.
D.: E cemût vêso cumbinât?
R: Par cumbinazion, un mi à mostrât il «Cjarmat». O ài letis un pâr di poesiis e o ài dit: «Chest al è chel ch’al pò fa il gjornâl!» E al jere pre Bepo Marchet. Jo no savevi cemût cjatâlu fûr. No vint pratiche dal ambient, o soi lât a cirîlu in Domo, in Curie, in seminari, là ch’a son i predis. E li si sa che pre Bepo noi veve udience. Alore mi àn dit là ch’al jere a stâ e o soi lât cjase sô.
D.: Cemût isal stât il prin incuintri?
R.: Pre Bepo no lu veve mai dismenteât «Mi si è presentât su la puarte – al contave – un toc di om, cuntune biele barbe blancje. Mi à someât di viodi un profete dal Vieri Testament. E mi à proponût di fâ il gjornâl. Jo o ài cirût di fâi capî lis dificoltâts, ma lui mes cjonçave une daûr l’altre, par intaiade. Mi diseve: Jo o soi il cjar armât ch’al sdrume e lui al sarà chel ch’al fasarà sù».
D.: Pre Bepo jerial convint che la batae e mertave fate?
R: Al jere convint ma, jessint predi e ancje om di ambizion, al saveve ch’al lave a cirîsi dome fastidis, tant de bande dal gleseam e de massonerie che dal Stât. In chei timps la glesie e la massonerie a podevin, almancul uficialmentri, plui di cumò e, inteligjent come ch’ al jere, al saveve che si zuiave l’avigni, parcè che jo no jeri une compagnie di batile par un predi e lis mês ideis no judavin lafè a fâsi strade inte scuele. Ma a fuarce di fuarcis, o vin tacât cul prin numar. Al jere il 24 di fevrâr dal ’46.
D.: Leint i prins numars, ch’a jerin une vore clârs come idee, no si cjate la firme di pre Bepo. E di fat, cuant che la Nuova Base e à publicat il libri su pre Bepo «La Patrie», chei editoriâi li no vevin la firme dal professôr. La domande e je cheste: jerino o no jerino di pre Bepo?
R:Nô o jerin a stâ in vie de Pueste e ogni setemane pre Bepo al vignive a cene li di nô, Nus diseve simpri: «Jo o scuen lâ almancul une volte par setemane là di Marchi parcè che lui mi dà la cjarie. Cuant che o rivi a la fin de setemane (il sfuei al jere setemanâl), jo mi sint disvuedât dal dut. E Marchi mi tire sù di suste». Jo i davi lis ideis di fonde e lui, (cun chel penâl d’aur ch’al veve, lis butave jù. In pratiche un al cjamave e chel altri al traeve. Cence vantâmi, o crôt di podê dî che, cence di me, pre Bepo al sarès stât simpri il grant filolic e artist, ma no il grant storic e politic furlan,
D.: Acetavial subit lis ideis?
R:Cuant che jo o sbaravi che i Furlans a vignivin fûr dai Celts e che i Romans a jerin carognis, lui, inamorât de classicitât e dal latin, si sustave. Podopo, un pôc a la volte, al vignive de me.
D.: E cussì e je nassude la «Cuintristorie». .
R.: A proposit di «Cuintristorie», pre Bepo, di bon storic positivist, al voleve i documents. E documents and jere dome o romans o a pro de romanitât. Jo i disevi: «Ch’al cjali prin dai romans! Ch’al ledi plui indaûr!» E cuant che lui mi domandave i documents che i Romans a vevin robât e copât, jo i rispuindevi: «Cui isal chel pote ch’ al cope e po al lasse scrit ch’al à copât?» Jo o vevi tal gno cjâf une mê intuizion; un telâr de storie, «cuintri» di chel uficiâl. E pre Bepo lu à jemplât cui fats, in biel ordin. Par chel si pò dî che la «Cuintristorie» le vin scrite insieme. Ancje se, come ch’al è di just, e passe come une vore di pre Bepo. Ma a mi mi interesse che la int e cognossi la vere storie; nol covente ch’a sepin che le ài inmaneade ancje jo.
D.: Cemût mai che, scrite la «Cuintristorie», pre Bepo si è uso suiât almancul come politic?
R.: Viodint che la robe e lave (si faseve, ta chei agns, 13.000 copiis de «Patrie»!), a àn scomençât a ruvinâ il grop par dentri, ricatant pre Bepo (a vevin chê di mandâlu in Sardegne) e puartant vie, un a la volte, ducj chei ch’a vevin scomençât a scrivi par furlan. Lelo Cjanton, ch’al vût fat ancje di diretôr, Dino Virgili, Riedo Pup e tancj altris a son saltâts fûr di li e dopo a son passâts di chê altre bande. Di Pup, o ài di dî ch’al è stât il plui galantom, il plui onest. Pre Bepo, par salvâsi, al à scrit ancjemò alc di filologjie e po, tor il ’60, al à finît dal dut
D.: Vignint sù, o ài cjalade la vuestre biele plêf di Castoie e o ài pensât:«Cjale che biele glesie, cussì fûr dal mont e contornade dome di muarts!» Seont vualtris, la glesie furlane o romane ise stade dentri o fûr de storie?
R: No à judât a vivi. Nuie. A àn cirût di consolâ alc par chê altre vite, ma no àn judât in cheste. A jerin cui siôrs, Grandis predicjis sul bal, su lis maniis lungjis e curtis, cuintri dai vizis dai puars, ma mai su la justizie o sui siôrs. Almancul chei ch’o ài cognossût jo, orco bestie, e ce raze! A àn savût dome insegnânus a ubidî. A savevin dî dome che l’«autorità viene da Dio». Cun lôr al pò lâ sù cualunche delincuent o ditatôr. Baste che ju lassi funziona e dî rosaris. Cumò al scomence alc di lusôr, di just, cun vualtris, cu la vuestre sielte di tornâ cu la int
D.: Ancje nô, di fi in pari, o rivìn a pre Checo, a pre Bepo e a Marchi. O sin vuestris nevôts.
R: Jo no merti tant ma o ài gust di sintîlu, Al vûl dî che no si semene mai dibant, ancje se si à simpri chê impression.
D.: Veviso combatût tant te vuestre vite?
R: Simpri! O vevi i pulizais simpri daprûf. E soredut chei altris si fasevin fuarts parcè che a vevin la istituzion che ju protezeve. Lôr a vevin l’«impunità del potere». Chel ch’al riscjave o jeri simpri jo. E alore mi jeri fate une mê filosofie: «Scomparire! Trai il clap e scjampâ». Ma scugnî stâ vuardâts dute la vite, par denant e par daûr, di talians e di furlans, di nernîs e di vendûts, e je dure.
D.: Esistie une recipe par tirâ indenant in chestis cundizions?
R: La prime e je l’indipendence economiche. No àn di vê lôr la cjace de mignestre, se no ti fasin crepâ di fan. La seconde: cjonçâ dutis lis lidrîs cui fradis, cui gjenitors, cui parincj. Si à di jessi radicâi e invulnerabili. Par no che ti tachin, no tu âs di dâur rimpins. Ancje par chel nô no vin volût vê fruts. Nus varessin tacâts par li.
D.: Strucant; ce podêso dî de vuestre esperience?
R: O vin cognossude tante int, o vin tirade sù tante, ma la plui part si stufin, si lassin fâ pôre o si lassin comprâ. O la famee o il lavôr o il gjaul e sô mari, si reste simpri in pôcs, Par tirâ indenant une idee, un gjornâl, un partît, bisugne jessi libars, completamentri libars.
D.: Veviso mai vude pôre?
R: Une pôre umane ti ven e ancje cualchi moment di strache, ma cuant che tu sintis di dî robis justis e di fâ robis justis, e passe ancje la pôre. Bisugne lâ indenant, simpri. Se no ti copin di piçul, come Erode, dopo no rivin a copâti plui, parcè che la veretât e cjape pît!
D.: La glesie no à judât. E la scuele?
R: Salvant cualchidun, o scuen dî che la raze dai mestris e dai professôrs a son une raze impestade. Simpri a insegnâ daûr comant «Servitori fedeli dell’ordine costituito». Ancje s’al jere «disordine costituito». I imprenditôrs a jerin sclâfs dal capitalisim, i mestris de scuele nazionalistiche, i predis de glesie e cussì la puare int, intrigade a tirâ indenant, e je restade te ignorance e te pôre.
D.: I furlans sono plui stupits di chei altris?
R: Nol è ch’a sedin plui stupits. E di fat il lôr inzegn e mistîr lu mostrin. A son dome disgraciâts. E no esist une graduatorie dai disgraciâts. Par chel nol è just dâur jù e maltratâju.
D.: Chê altre dì un di Cjanfuarmit, fevelant di vualtris, al à dit che «Felix e Marie a son stâts il pari e la mari dal Friûl ch’al cîr di saltâ fûr di pupîl». Us àial deludût chest fi, il Friûl?
R: No, parcè che, di cuant che si à scomençât, o vin viodût a cressi tantis bielis robis. E ce che no si podeve nancje fâsi sintî a dî za corante agns, cumò si pò dîlu cence nissune pôre. No ’nd è tant spirt di Patrie ma chel al ven cul timp. La int, magari cussì no, ti ven daûr cuant che e viôt che i torne cont a lâ di chê bande. I prins a àn di lâ indenant par fede, parvocazion, cence pretindi nuie.
D.: Tra coragjo, bêçs e fuarce politiche, cuâl covential di plui?
R: O disarès il coragjo. Ancje parcè che si pò jessi plens di bêçs e cence ideis. I politics po vuê a son cun te e doman a son cuintri, parcè che a pensin par sè e no par te. Jo o disarès invezit che e covente une grande intuizion, di riva a capî il moment just e la persone juste. No àio vude une buine intuizion jo a dâi in man la «Patrie» a lui? Ancje se, jessint dipendent di une gjerarchie pestifare, al varà ce tossi.
D: Esistial un segret che us à permetût di rivâ a la vuestre etât, traviers un mâr cussì periculôs, cence pierdi l’onôr?
R: Jessi simpri se stes. Alore ancje il plui grant nemì di ideis o di partît ti stime. Dopo, s’al è pussibil, si à ancje di cirî il mût di tratâ. O disarès ch’al è plui impuartant fâsi amîs che no nemîs. Ancje parcè che nemîs and è za avonde.
D: Butie plui la polemiche o la persuasion?
R: A conventin dutis dôs. No lâ a cirî la barufe, ma nancje maridâsi par fuarce. L’union e à di jessi su alc, se no ce union ise? E dure di Mediis a Viâs,
D: Vualtris o vês provât di dut miserie, taramot, bondance, vuere. Cuale di chestis robis ise stade la piês pal Friûl?
R: La vuere parcè che e je une porcarie orende e la miserie parcè che ti cjol la dignitât e ti poche a cirî un paron.
D.: Tornaressiso a fâ ce ch’o vês fat?
R: De prime a la ultime dì. Parcè che o vin viodût che la lum no si è mai distudade. Daûr di nô o sês vualtris e daûr di vualtris ant sarà di altris, parcè che la libertât e fâs part de vite e fin che ant sarà vite, ant sarà simpri cualchidun che si bat pe libertât dal Friûl. ❚
La Patrie dal Friûl, n. 1 Zenâr 1986
70 AGNS DI PATRIE DAL FRIÛL. IL FERÂL. Felix Marchi: une vite par une idee............
Daspò tancj agns o ai tornât a lei cheste interviste che pre Antoni i veve fat a Felix Marchi, om che si fevele pôc di lui. E pûr al è stât une grande figure dal autonomisim furlan, anime, fondadôr, pari di “Patrie dal Friûl”. In cheste interviste al palese fuarce e libertât interiôr, luciditât di pinsîr, intuizion, capacitât di sielzi lis personis justis, tal moment just. Pre Antoni, si palese bulo ancje come intervistadôr che, cu la sô curiositât, al rive a tirâ fûr tantis notiziis, tantis sfumaduris, tancj passarins di une grande aventure.


c: text/html

text:
(Milan Kundera)
Traduzion di Zorç Cadorin
La idee dal tornâ cence fin e je misteriose e Nietzsche tirantle fûr al à metût chei altris filosofs tai berdeis: di bot a figurâsi che une volte dut al varès di tornâ a capitâ, precîs che lu vin za vivût, e ancje chel tornâ al varès di tornâ a capitâ simpri cence fin! Ce vuelial dî chel mît confusionât? Il mît dal tornâ cence fin al dîs per negationem che chê vite che e disparìs une volte par simpri, che mai no tornarà, e je tant che une ombre, e je cence pês, e jere muarte za di prime e — fossie paurose, maraveose, nobile — chel orôr, nobiltât o maravee no vuelin dî nuie. No covente che ju tignìn di cont, compagn che une vuere di doi stâts africans intal secul cutuardis che no mudà nuie in dute la mari dal mont, cun dut che a muririn, tal mieç di torments di nancje contâju, tresintemil neris. Mudaraial alc par une vuere di doi stâts africans intal secul cutuardis, se e tornarà a capitâ par un numar infinît di voltis par vie dal tornâ cence fin? Al mudarà: e deventarà un bloc che al ven infûr e al reste, e la sô stupiditât no podarà cjatâ repeç. Vessie di tornâ a capitâ cence fin la rivoluzion francese, la storiografie francese e sarès mancul braurose par Robespierre. Par altri e fevele di alc che nol tornarà, alore chei agns insanganâts a si son stramudâts dome che in peraulis, teoriis, discussions, a son vignûts plui lizêrs che no la plume, no fasin pôre. E je une diference infinite jenfri un Robespierre che al comparì te storie dome une volte e un Robespierre che al tornarès cence fin a çoncjâur i cjâfs ai Francês.
____________________________________
Il libri e l’autôr
Nesnesitelná lehkost bytí (La lizerece Insopuartabil dal sei) e je la opare plui innomenade dal cec Milan Kundera, publicade tal 1984 cuant che il scritôr al veve zaromai bandonade la sô patrie par lâ a stâ in France. Il libri al conte la storie e i amôrs di dôs feminis e doi oms cecs vie pai agns dal regjim comunist, in particolâr par ce che al inten i fats de Vierte di Praghe e la seguitive invasion dai cjars armâts sovietics. La dimension politiche e storiche, però, e je dome la suaze pes vicendis personâls dai protagoniscj che, no cate lis aspetativis dai umigns, e finissin par dimostrâsi “lizeris”, svoladiis, par vie che lis sieltis che nus samein cussì impuartantis tal segnâ il nestri destin a mancjin, secont l’autôr, di ogni caratar di necessitât e, in fin dai conts, de plenece di significât che di chê a diven. Dal romanç al è stât tirât fûr un cine cun Juliette Binoche tal 1988.
_______________________________________
Il tradutôr
Zorç Cadorin al è nassût a Palme tal 1965 e si è trasferît tal 1991 in Cecoslovachie (par pôc timp ancjemò unide). Al è stât impegnât in plusôrs progjets a pro de lenghe furlane: te sô cariere universitarie al à insegnât la nestre lenghe parfin ai students des universitâts di Praghe e di Gnove Gurize. Tra tancj articui e publicazions, a mertin ricuardadis lis ricercjis sui cramârs furlans in Boemie, lis oparis di filologjie, lis traduzions di autôrs antîcs e contemporanis de leterature ceche come Iohannes Amos Comenius e Egon Bondy, l’adatament di dôs seriis a pipins animâts par la RAI (Us contarai de agane Lisute e Chê dai doi orsuts: …contade a Anute)e la traduzion da I Turcs tal Friûl di Pierpaolo Pasolini par sloven e par cec.
par cure di Pablo Gortan e Dree Venier

robotstxt: allowed

filter: keep


text:
EMOZIONS TAL PAÎS DI SCOLTECÁ – Scuele Infanzie di Paulêt – I.C. Faedis
La sielte dal percors “Il drâc tal paîs di Scoltecà” al à vût la finalitât di svilupâ i aspiets linguistics e ancje chei motoris, mimics gjestuâi e grafics. La storie e je stade il fondâl de ativitât in lenghe furlane e si è colegade al percors su lis emozions che al à impegnadis dutis lis sezions.
I fruts a àn vivude la storie dal paîs di Scoltecà tant che protagoniscj, fasint sù il plastic, doprant pipins pe narazion, balant e metint in sene in furlan la storie ae fin dal an di scuele cun entusiasim e impegn.


text:
Al jere scuasi un cuart di ore che il Comissari Rocheton al veve i voi pontâts suntune mascarute, cjatade par câs fûr da ostarie.
Doi oms lu cjalavin spietant la sô sentence: l’Ostîr di une bande e Spilot di chê altre.
Rocheton al veve alçât il cjâf.
— Cualchidun le à viodude brute e no si pues escludi che al sedi stât copât!
— No volarès dî, Comissari — al veve sbrufât Spilot, — ma secont me e je dome une mascarute. Cumò si cjatin dapardut. Salacor cualchidun le varà pierdude.
— Aromai tu varessis di cognossi cemût che si fasin lis indagazions, Spilot! — Al veve dât cuintri Rocheton. — La mascarute e je insanganade e e à trê indizis: e je pleade, insanganade e sporcje di…
— Di svuirç! — A vevin dit dutun l’Ostîr e Spilot.
— Brâfs! — Il Comissari si jere complasût. — Cumò us conti cemût che e je lade.
— Cheste mascarute e je di un om disperât che al à rot la machine. Intant che al cîr di comedâle cemût che al po, al rive il sassin. L’om si spaurìs e al cîr di gjavâsi la mascarute par vosâ, ma il sassin lu pache in plene muse. Eco il sporc di svuirç e di sanc. Ma l’om al rive a scjampâ. Al plee la mascarute e la met inte sachete par tirâ flât miôr e rivâ a mocâle vie.
— Ce storie ingropade, Comissari. E se invezit il paron da mascarute, al fos un che al lavore intune oficine, la ves pleade e metude inte sachete, sporcjantle di svuirç?
— E il sanc? — Rocheton al veve ribatût.
Juste in chel al jere jentrât inte ostarie Toni Valvule, il mecanic.
— Ostîr, âstu par câs cjatât une mascarute di fûr? No le cjati plui. Vuê di matine fasintmi la barbe mi soi taiât, e cuant che prin di misdì o soi vignût a bevi un tai, le ai pleade par metile inte sachete. Mi soi inacuart che la vevi sporcjade di sanc. Sâstu, une mascarute cussì… No volarès che cualchidun al pensedi che al fos sucedût alc.
— Spilot… — al veve dit Rocheton. — Eco disberdeât il câs de mascarute insanganade.
di Massim Furlan
#12**


text:
La cerimonie davuelte pal inovâl di Arnalt Baracêt e à vût tal “grazie” la peraule plui pandude. Di ogni diferent cjanton, categorie economiche e suaze politiche, si son cjatâts in chel vinars ai 20 di Zenâr, par “tirâ lis orelis”, cemût che si fâs di fruts pai compleans e cemût che a àn ricuardât Lorenzo Pelizzo de Filologjiche e un trafelât Renzo Tondo, rivât a spiç: Arnaldo Baracetti al à finît 80 agns e ju à fiestezâts intune sale dal Consei di Palaç Belgrât plene di int. La batude di mans che lu salude cuant che al jentre lu ingrope un pôc. L’etât e la malatie lu compagnin suntune carocele, al cjape il puest jenfri i bancs dal parlamentut provinciâl di Palaç Belgrât a Udin. Oviementri in chei di çampe, lui che a çampe estreme al è stât une vite interie. E scomence la procession: ducj a strenzi la man. La sô ridade, contente, si sint precise, jenfri la confusion dal moment. Po, la schirie di laudis. Pieri Fontanini i ricognòs di no vê mai molât la bataie pal autonomisim e pe specialitât de Regjon. Furio Honsell: «al è in gracie a chê Universitât volude di te, che ancje jo o ai cjatât la mê Patrie». Cuntune lungje lectio, la retore Cristiana Compagno e ricuarde la leç de Ricostruzion e la nassite dal Ateneu: «Il Friûl al podeve burî fûr de sô sotanance e dai claps dal Orcolat dome cul cjâf». L’ex ministri Giorgio Santuz al conte i agns a Montecitorio, cuant che plui di une volte al blocà Andreotti dal barbîr de Cjamare par cjatâ la cuadre su lis cuvierturis finanziariis des leçs. Il president de Regjon Renzo Tondo: «Mi à dispès criticât, ma i ricognòs il rispiet, il vê savût fâ scuadre pe difese dai interès de comunitât furlane, oltri lis distinzions ideologjichis».
Discors celebratîfs che, dut câs, no son plasûts a cualchi storic esponent di Moviment Friûl. Al dîs Marco De Agostini: «I ricognòs cierts merts, ma no di jessi un ultra-trentenâl eroi des lotis pe autonomie dal Friûl, come che lu àn glorificât tant de fieste. Tes sedis istituzionâls al fo strenui, testart, potent sostignidôr di cierts dogmis dal Pci in clâf “anti-Friûl”, sustignint la “unitât regjonâl” e la “no-concorenzialitât” Friûl-Triest. Baste tornâ a lei i ats dal Consei regjonâl di chei agns par capî cemût che e je la storie verementri». ■
Oscar Puntel
VIERTIDURE – Fieste grande pai Otante agns dal on. Baracêt… e cualchi critiche............
La cerimonie davuelte pal inovâl di Arnalt Baracêt e à vût tal “grazie” la peraule plui pandude. Di ogni diferent cjanton, categorie economiche e suaze politiche, si son cjatâts in chel vinars ai 20 di Zenâr, par “tirâ lis orelis”, cemût che si fâs di fruts pai compleans e cemût che a àn ricuardât Lorenzo Pelizzo de Filologjiche e un trafelât Renzo Tondo, rivât a spiç: Arnaldo Baracetti al à finît 80 agns e ju à fiestezâts intune sale dal Consei di Palaç Belgrât plene di int. La batude di mans che lu salude cuant che al jentre lu ingrope un pôc. L’etât e la malatie lu compagnin suntune carocele, al cjape il puest jenfri i bancs dal parlamentut provinciâl di Palaç Belgrât a Udin. Oviementri in chei di çampe, lui che a çampe estreme al è stât une vite interie. E scomence la procession: ducj a strenzi la man. La sô ridade, contente, si sint precise, jenfri la confusion dal moment. Po, la schirie di laudis. Pieri Fontanini i ricognòs di no vê mai molât la bataie pal autonomisim e pe specialitât de Regjon. Furio Honsell: «al è in gracie a chê Universitât volude di te, che ancje jo o ai cjatât la mê Patrie». Cuntune lungje lectio, la retore Cristiana Compagno e ricuarde la leç de Ricostruzion e la nassite dal Ateneu: «Il Friûl al podeve burî fûr de sô sotanance e dai claps dal Orcolat dome cul cjâf». L’ex ministri Giorgio Santuz al conte i agns a Montecitorio, cuant che plui di une volte al blocà Andreotti dal barbîr de Cjamare par cjatâ la cuadre su lis cuvierturis finanziariis des leçs. Il president de Regjon Renzo Tondo: «Mi à dispès criticât, ma i ricognòs il rispiet, il vê savût fâ scuadre pe difese dai interès de comunitât furlane, oltri lis distinzions ideologjichis».


text:
SPECIÂL TEATRI
EDITORIÂL – Une riflession su lis politichis linguistichis / SPECIÂL – A Udin un teatri plui furlan / Par un Teatri Stabil Furlan / I 27 agns dal Teatro Incert / La Associazion Teatrâl Furlane: un spetacul! / I Ruspiôs: un sucès a cost zero piturât tant che straçarie / I Turcs tal teatri / Une art popolâr / AI 32 DI MAI. In Friûl ancje fâ ridi e je une robe serie / ATUALITÂT – E se la vere strassarie e fos finanziâ cierte stampe? / Se tu sâs il furlan tu imparis l’inglês! / La braure dal leon di San Marc / LInt AUTONOMISTE. Lenghe furlane sui media talians? Miôr fevelâ di robis seriis / Un auditorium plui «gurizan» e mancul «furlan»? / A San Denêl si son cjatâts i museus etnografics ladins e furlans / INCHIESTE Ator pai Museus dal Friûl – 1. In provincie di Gurize / MEDITANTLIS TAL SO CÛR. Al gnûf Vescul / INCHIESTE La scuele – 2. Materiâi produsûts des scuelis: dulà vano a finî? / Une aziende svelte… par furlan / Pordenonelegge.it 2009, cent mil personis in citât / Letaris. Comunitâts montanis / SUNS, la fuarce des lenghis minoritariis / CURTIS E CHE SI TOCJIN. Sfueis di informazion: int indaûr / TERITORI – PORDENON. Mandi Beno: il cjantôr dal Cjanâl da la Ciline nol è plui / SLOVENIE. Il teatri dai pipinots… par sloven / AUSTRIE. Il teatri in Austrie: a Viene al è un plasê «lâ a cjistiel» / Plui di 30 agns di ativitât teatrâl permanente in lenghe di minorance / CULTURE – ART-Â. «O crôt tes diferencis e te necessitât di rispietâlis» / IL FERÂL. Scuele: invasion di… furlans / FOTO GALLERY – Stradis / AA.VV. Tiere furlane. Terra friulana, rivista di cultura del territorio / La tv furlane… di no lei par furlan! / Il Friûl tal etere / I CLASSICS – 20 (fin). CUINTRISTORIE DAL FRIÛL – La albe de nestre Patrie /
*** I articui a son disponibii fracant sul titul. Buine leture.
Otubar 2009............
SPECIÂL TEATRI


text:
AI 11 di Lui e vignarà presentade dal Arcivescul la riforme de Glesie Udinese
Ai 11 di Lui dal 2018, prins jespui de fieste dai Patrons Sant Macôr e Fortunât: la Glesie Udinese e volte pagjine intal segn de… centralizazion. A chest principi a rispuindin, di fat, lis dôs novitâts principâls e concretis dal test di riforme “O sin une robe sole par che il mont al crodi. Lis colaborazions pastorâls: gnovis oportunitâts pe azion de Glesie sul teritori furlan” che al sarà presentât dal Arcivescul bons. Andrea Bruno Mazzocato par fâ front ae riduzion dal clericât e aes cundizions sociâls e culturâls mudadis (prin di dut la scristianizazion e la mobilitât des personis) dal Friûl.
Prin di dut, la gnove organizazion teritoriâl, cul passaç di 24 a dome 8 foraniis (o sedi lis unitâts omogjeniis di teritori là che si varessin di meti in vore lis sieltis pastorâls plui impuartantis), e pâr ancjemò di plui incentradore de tant svilanade riforme des Uti metude in vore di Debora Serracchiani. Ma ancje il partî, dentri des gnovis foraniis, des colaborazions pastorâls (grups di parochiis clamadis in maniere stabile a une colaborazion fuarte), al viodarà la nomine di un unic “super plevan” (che al deventarà ancje responsabil unic, no dome di un pont di viste pastorâl, ma ancje juridic di dut il patrimoni des parochiis e des struturis colegadis tant che lis scuelis maternis), coadiuvât sì di altris predis, no plui però responsabii direts di une comunitât, ma inte vieste di “colaboradôrs pastorâi”.
In realtât, intes jentradis dal document (che “La Patrie dal Friûl” e je vignude in possès di un stampon une vore inzornât) si spindin tantis peraulis par ribati la volontât di no incorporâ nissune parochie, e sul fat che lis colaborazions pastorâls a vuelin jessi prin di dut un supuart pes piçulis comunitâts, ma chest al reste un bon intindiment lassât ai plevans, parcè che in realtât no je nissune garanzie in merit: e nancje su la continuitât de celebrazion des Messis, e nancje su chê dai sacraments principâi de iniziazion cristiane (Batisims, Comunions, Cresimis…) e des fiestis patronâls des singulis glesiis. Al è prevedibil che la plui part dal clericât furlan, par sô culture e formazion, e sarà in medie tant atente a chescj elements; in ogni câs, la riforme in se no ufrìs nissune garanzie e nancje liniis vuide. Anzit, lis pocjis robis che si disin, a van inte direzion di un acentrament bande lis comunitâts plui grandis e miôr struturadis.
No je la ristruturazion de diocesi in dome 8 grandis foraniis a creâ malcontent. Il probleme al è che inte riforme si sint la mancjance di une anime pastorâl, di un progjet reâl par imagjinâ cemût frontâ il futûr cun pôcs sacerdots e intune societât simpri plui secolarizade e scristianizade. Si trate in realtât di une riforme semplice dal clericât, che e cîr di tirâ ducj i cjantons di une cuvierte za curte, e che intune prospetive demografiche di periodi curt lu sarà simpri di plui e in maniere esponenziâl, invezit di preparâ une transizion, che si mostre ineludibile, bande parochiis che si varan di autogjestî in ducj i aspiets che, di un pont di viste teologjic, no son di competence esclusive dal sacerdot (la celebrazion de Eucaristie e de Confession, in particolâr, e il compit di jessi da cjâf inte unitât la comunitât cristiane). In particolâr, si sint la mancjade valorizazion de Glesie tant che popul di Diu, e in cheste dai laics tant che subiets dinamics, cu lis lôr competencis che a derivin dal jessi imerzûts intal “mont”, e no sempliçs “sherpa” telecomandâts dal plevan e dal clericât. E mancje la aplicazion in sens autentic dal cjapitul daûr de encicliche “Lumen gentium”, une des pieris miliârs dal Concili Vatican II. Cheste mancjance e sarès stade plui voltis segnade cul dêt intai incuintris foraniâi, ma in sostance ignorade. E je une mancjance cuasi assolude di riferiments no dome ai laics, ma ancje ai diacuns che a dan vite dispès aes piçulis comunitâts.
E propit chestis ultimis a van a pericul di jessi abandonadis a se stessis. Piçui grups di operadôrs pastorâi a son nassûts in maniere spontanie o su impuls des foraniis intes piçulis comunitâts cence plevan, e a rapresentin dispès la anime, la muse de Glesie, la continuitât de vite cristiane e ancje chê missionarietât che a son plenis lis jentradis de riforme diocesane, ma che dopo no devente sostanzie, se no in maniere incierte, in nissune linie pastorâl. Anzit, in tancj pas dal document che al vignarà presentât, si capìs invezit che la logjiche e je chê di fâ dai centris plui grues il motôr de pastorâl. Un plevan de mont al cîr di sclarîlu cuntune metafore agricule: «Di 20 agns almancul si sfuarcìn di incitâ i piçui contadins di mont (o sedi lis piçulis comunitâts) a no abandonâ i lôr tocs ingrâts e a continuâ, a ben che in maniere fadiose, a tirânt fûr risultâts. Cumò a vegnin a dî de diocesi che no vâl la pene dâsi di fâ, ma al è miôr lâ a servîsi al supermarcjât moderni che al vignarà viert no masse lontan, intune localitât ben servide da mieçs publics».
Tancj di chescj piçui grups di laics a son nassûts par sostignî la liturgjie domenicâl de Peraule in assence di sacerdot, cu la distribuzion de comunion. Un mût par continuâ a celebrâ il dì dal Signôr, par tignî unide la comunitât, par no lassâ sierade la glesie dai centris tant piçui. A pet di chestis celebrazions, l’Arcivescul Mazzocato al varès une disposizion ostîl in maniere ferme (ostilitât par altri slargjade in grandis corints de Glesie Taliane), che par dî il vêr no si fâs fature a cjatâ fûr intal test de riforme pastorâl là che e je une preference esplicite bande il moviment des personis dai centris piçui a chei plui grancj là che al celebre Messe il predi, pluitost che une celebrazion de Peraule di Diu che e mantegni la identitât des piçulis comunitâts.
Ma, a obietin diviers predis, la pussibilitât des celebrazions domenicâls in assence di presbiteri e je previodude de Glesie Taliane e des sôs liniis vuide che, a nivel locâl, a son stadis elaboradis dal Arcivescul bons. Pietro Brollo, predecessôr di bons. Mazzocato, previodint ancje un coinvolziment fuart dai diacuns. «In chest câs, si varès di clamâ l’intervent de autoritât eclesiastiche par garantî ce che, dal Concili Vatican II incà, al è vignût ae ribalte, vivût in cualchi part de diocesi in maniere tant sintude e profonde – nus sclarìs un sacerdot, tra chei plui cognossûts e preseâts intal clericât furlan -. Se di no, il laicât al restarà intune situazion subalterne, segn di une glesie clericâl di prime dal Concili. Il stes Pape Francesc al à plui voltis afermât che dopo 50 agns al bisugne ricjapâ in man la “Lumen Gentium”. Magari cussì no, Pape Bergoglio al à cjatât tancj ostacui su la sô strade».
Di chestis resistencis si sint il rivoc ancje inte riforme de Glesie Udinese. No si fevele plui, par esempli, de figure dal Referent di comunitât, o sedi «chê presince preziose che soredut intai paîs dulà che nol è il presbiteri resident, in acuardi cun chel si met tant che pont di riferiment e coordenadôr des ativitâts pastorâls de comunitât stesse», al scriveve ai 12 di Lui dal 2008, juste 10 agns indaûr, chel che al jere l’Arcivescul bons. Pietro Brollo, consegnant ai fedêi i Orientaments pastorâi “Il referent pastorâl laic”. «O volarès – al continuave bons. Brollo – che ogni plui piçul paîs, che al è siôr il nestri Friûl, al ves il so “Referent di comunitât” tant che segn di atenzion efetive e di partecipazion. Ogni plevan, responsabil di plui paîs, che al cjapi cheste indicazion tant che compit prin e ineludibil».
Chest ministeri vêr e propri, che par chel e jere previodude fintremai la consegne publiche di un mandât in Catedrâl, e che al someave finalmentri dâ compiment ae direzion dal Sinodi diocesan udinês V (convocât di bons. Battisti) di une plene colaborazion e coresponsabilitât tra clericât e laicât, al è stât invezit “soterât” in maniere svelte inte ere Mazzocato, sot dal sburt di chês corints critichis che a viodevin il pericul di une derive luterane, creant un “alter ego” laicâl dal plevan. ❚
di Roberto Pensa


text:
Preparant la presentazion dal libri di Roberto Meroi Intervista immaginaria a Tiziano Tessitori, mi soi fat, tant che studiôs e ancje tant che autonomist furlan, ciertis domandis “di fonde” che no mi jeri mai fat prime cun serietât.
_Tessitori, parlamentâr furlan, calcolât il pari de Regjon Autonome Friûl-Vignesie Julie, intal periodi 1945-47 al met a pont, cu la Associazion pe autonomie furlane, la propueste di une Regjon Friûl di proponi e di fâ aprovâ ae Costituente. Ma di dulà nassial chest concet di Regjon autonome? Il concet di regjon intal timp al è passât di concet descritîf (regjon fisiche, dopo sociâl e antropiche) a chel di “guvier” de regjon (dal verp latin regere). Ma Regjon autonome al è alc di plui: al ten dentri il concet di un guvier – de regjon – di bande di se stesse e, duncje, cuntun control decisîf su lis sôs risorsis in jessi e su lis sôs potenzialitâts futuris.
_Chest mi fâs pensâ che il pinsîr regjonalist e autonomist al sedi distant des grandis tradizions filosofichis politichis ocidentâls dal Votcent incà; ven a stâi, la tradizion marxiste (la storie fate di lote tra classis) e chê liberâl (il primât de libertât individuâl).
_Il regjonalisim autonomist al è orizontâl, comunitari e forsit no propit urban industriâl.
Al è inlidrisât tal teritori, aes sôs carateristichis e aes comunitâts che a vivin li. Nol calcole lis classis o i individuis tant che subiets dotâts di un cualchi primât particolâr, ma ju integre intun contest di “vite cuotidiane” che e permet il superament pragmatic sedi dal conflit di classe sedi dal isolament dât dal individualisim borghês.
_In plui, jessint autonomist, al smire al autoguvier ancje pal plasê intim di restâ “libar” dai condizionaments dai podês di nivel superiôr. Il spazi politic di cheste concezion dal mont al è dal sigûr “tierç” a pet dai filons centrâi dal marxisim e dal liberalisim e al è delimitât, di une bande, de dotrine sociâl de Glesie, cui principis di ben comun e di sussidiarietât (che al postule un primât de persone sul stât) e di chê altre dal pinsîr anarchic classic (no chel nichilist e individualist), che al postule la “no jerarchie”, formis policentrichis di podê, la solidarietât. Pûr lontanis tra di lôr su ponts fondamentâi (tant che l’ûs de violence e la proprietât privade), dutis dôs lis concezions a son “utopiis” no autoritariis, no planificadis e nancje imponudis dal alt e che a puedin realizâsi intal moment che a son condividudis e partecipadis dal bas.
_E je, in ultime analisi, la stesse utopie cristiane anarchiche che o cjatìn, nancje in maniere masse sorprendente, ancje inte fondazion di chest gjornâl de bande dal predi Josef Marchet e dal anarchic socialist Felix Marchi.
_Ma, se al è cussì, alore, a son dôs implicazions impuartantis par interpretâ la storie resinte dal Friûl e il moment di cumò dal autonomisim regjonâl:
A. Il Model Friûl di ricostruzion post taramot al è, propit intal moment de sô prove plui dificile oben la ricostruzion dopo la catastrofe, ancje la realizazion de utopie de “regjon che si autoguvierne”.
B. Al è l’autonomisim furlan che al da sostance storiche e altece culturâl ae istituzion atuâl de Regjon autonome F-VJ parcè che e i furnìs chê armadure filosofiche, politiche e morâl che e pues sigurâ ae stesse autonomie regjonâl ancje une prospetive future. ❚
✒ Sandro Fabbro
EDITORIÂL – La Autonomie: un gnove idee politiche............
Preparant la presentazion dal libri di Roberto Meroi Intervista immaginaria a Tiziano Tessitori, mi soi fat, tant che studiôs e ancje tant che autonomist furlan, ciertis domandis “di fonde” che no mi jeri mai fat prime cun serietât.


text:
La Regjon chest an e previôt di “memoreâ” la muart dal Stât patriarcjâl, che tal 1420 al è colât intes mans di une Vignesie ludre e parone, lare e bocone: al covente jessi clârs e contâ pardabon ce che al è stât pai furlans deventâ venits par 377 agns
“In principio erat Verbum”: duncje bisugnarès almancul doprâ lis peraulis justis, “verba” apont, e cirî di capî ben ce che è sucedût – e pardabon – in chel 1420, sîscent agns fa, cuant che une des plui impuartantis realtâts economichis, sociâls, politichis e culturâls de Ete di Mieç, ven a stâi il Patriarcjât di Acuilee, al è colât intes mans di une Vignesie ludre e parone, lare e bocone, golose e prepotente, intun moment di grande crisi ancje par jê, come che o varìn mût di viodi in cheste rubricute e in chês che a vignaran, fin insom dal an. Pesant e pensant ben ogni silabe, a bon pro de Veretât. Une specie di dovê etic e morâl, prime che storic. Une “cuintristorie”, ancjemò une volte. Parcè che la Storie che si met sù cence cheste atenzion e chest scrupul e cjape puce di stiç. E ogni volte che une puce si pant, al vûl dî che e je vignude la ore di capî il parcè. Ven a stâi, di pontâ il dêt, cun coraç e buine ande, cuintri chei che la puce le movin e magari a àn dut l’interès di impestânus. “Cui prodest?”, bisugnarès domandâsi. A cui i convegnial? Che, come che si dîs, a pensâle mâl nol è biel ma si le smicje simpri. Il bant dal Assessorât ae culture de Regjon, par chest an al previôt di “memoreâ” la muart dal Stât patriarcjâl. Memoreâ. Ma mi somee che par plui di cualchidun al sarà pluitost un “celebrâ”. Come se si domandàs di celebrâ la vignude di Rome pai Celtis, Atile par Acuilee, i Avars pai Langobarts, il Ream talian pal Friûl intal 1866. Almancul cussì al pâr, leìnt articui, intervents, posizions metudis in vetrine su la stampe locâl, ancje firmadis di studiôs preseâts de Universitât dal Friûl. Chê Academie che e nas cul compit precîs di promovi la specialitât de nestre tiere e che intai ultins timps e sofrìs, e no pôc, di une crisi fuarte di identitât. Par no fevelâ de Glesie, vuidade di un Vescul che nol pâr par nuie afezionât ae storie di chê Mari che al è clamât a direzi (che al sedi cause dal acent venit?): tant che dai Patriarcjis, mi par di capî, al à cjapât sù come ereditât dome il Palaç là che al sta sentât, tirant sù une schirie di predessuts formâts intal ‘seminari che no cognossin – o adiriture a sbelein – la ricjece de tradizion. E il Parlament regjonâl? Al è rezût di un sorestant venit ancje lui, ma passât par Triest (ma ise une conzure?) a cjâf di un trop di assessôrs e conseîrs che, fûr che cualchi ecezion cetant nobile, no parin tant cjapâts des tematichis identitariis. Tant che la assessore ae Culture, la Gibelli, cun Leonart prime e cun cheste gnove edizion cumò, e fas pensâ che se i Guelfs a son stâts la cause principâl de muart dal Patriarcjât, in dì di vuê a somearessin jessi plui pericolôs i “Gibellins”!
Ma provìn a meti jù ben la cjar su la gridele. Vignesie, la Dominante, la Serenissime, di tant timp e veve sen di meti sot des grifis dal so Leon la bielece di chel Grifon che almancul par un miâr di agns al veve pandût il so lusôr intal cûr di une Europe plurâl, metint adun Mediterani, Baltic e Mâr Neri, popui che a fevelavin lenghis romanzis, gjermanichis e slavis, Ebreus, Cristians e ancje Musulmans, il respîr crût e inglaçât des monts e il stralusî des marinis. E dut chest involuçât e strenzût insiemi tant che intun grop di Salomon (no par câs rapresentât intai mosaics di Acuilee tant che proiezion simboliche di une Ete), se – come che o dovaressin fâ – o tignìn cont ancje de impuartance de Glesie Mari aquileiese, antecedente di secui ae nassite dal so stât. Di sigûr par scjafoiâ cussì di bot une organizazion tant inlidrisade e grande no bastave – al è clâr – une bufade di aiarat garp di lagune. E cussì, bisugne rindisi cont che l’an de muart dal stât patriarcjâl al à di jessi considerât dome la conclusion di une lungje malatie, sufierte e dolorose. Eh sì, parcè che Vignesie e à metût almancul cent agns, se no di plui, par seâ un tic ae volte la lidrîs di cheste plante milenarie. Bisugne lâ a cirî il sanc di Bertrant te Richinvelde, intal 1350; ma ancje intai gredeis involuçâts de famee Savorgnane, golose di insiorâsi metinsi cuintri de corone dal Imperadôr; par no tasê de prepotence de Citât di Udin, braurose di clamâ parsore di se (une ande che no i è passade, mi pâr) il dirit di rapresentance di une tiere che invezit e veve crodût, daspò Acuilee, in Cividât, forsit parcè che la frontiere e je intal cûr dai Furlans tant di plui che no i cjistiei. ❚


text:
Bordan
Bordan al è un comun intal Friûl di Mieç, che al dì di vuê al fâs part de provincie di Udin e al à 795 abitants. Al é logât intune piçule plane vierte, stret tra doi monts, il Mont Brancot (1015 m) (clamât dai bordanes ancje Mont da Ruvînt, Mont di Palantarins e Mont Tricuâr di no sconfondi cul Mont Tricuâr de Slovenie) a sud e il Mont di Sant Simeon (1505 m) a nort. Il comun di Bordan al à ancje une frazion, chê di Tarnêp, che al à poc plui di 170 abitants, si bute sul Lâc di Cjavaç (cognossût ancje cul nom di Lâc dai Trê Comuns), lontan pôc plui di 2 km e mieç di Bordan e a 245 m d'altitudin. A 224 m a est dae part orientâl dal paîs al scôr il flump Tiliment che al divît il comun di Bordan di chel di Glemone dal Friûl. Il paîs al é une vore famôs in Friûl, in Italie a ancje tal forest pae presince di chê che je la plui grande Cjase das Pavês in Italie e par chest motîf e ancje par la cetante cuantitât di pavês nostranis, soredut inte tarde primavere, al é clamât il "Paîs das Pavês".
Gjeografie Lant plui tal specific dal punt di viste da gjeografie dai doi paîs al si po dedusi che par las lôr posizions Bordan e Tarnêp a podin iesi considerades doi entitâts dal dut diviarses se a non fos presînt il vincûl comunâl.


text:
Lis tecnologjiis, soredut te comunicazion, a àn il podê di rindisi invisibilis: cori lis notifichis di WhatsApp, consultâ in mût meticolôs i inzornaments dai nestris contats di Facebook o Instagram a son azions automatics, come che al jere fin a cualchi deceni indaûr lâ in edicule a buinore a cjoli il gjornâl o impiâ la radio par scoltâ lis ultimis notiziis. La tecnologjie e devente cussì une seconde nature, part integrante dal nestri mût di vivi, come che al note Massimiano Bucchi, professôr ordenari di Sience, Tecnologjie e Societât te Universitât di Trent, tal so “Io e Tech: Piccoli esercizi di tecnologia” (Bompiani, 128 pagj., 12 euros).
◆ II studiôs dai media Marshall McLuhan al evoche su chest il mît di Narcîs, insensibil al amôr, che al fo cjastiât de dee Nemesi che lu fasè inamorâ de sô imagjin che si rifleteve intun spieli di aghe; al murì consumât di cheste passion inutile, mudantsi inte omonime rose. Te stesse maniere, nô si cjalìn tal spieli dai social media, dismenteantsi che a son il prodot di nestris sieltis no cussientis, e di sieltis di altris, une vore cussientis.
◆ Al covente osservât il mît cun atenzion par marcâ lis analogjiis cul dì di vuê; il tiermin ‘narcîs’ al derive dal grêc nark-, e dal verp narkao, che al vûl dî ‘infurmiâsi, inçussîsi’. Narcîs si piert te contemplazion di se stes, la cussience e va al mancul e a vinci e je dome la fantasime di une chimere: il cuarp al crôt a ce che al è dome une ilusion.
◆ Il mît nus ricuarde che plui o sin concentrâts suntun ogjet – Narcîs par chest si jere dismenteât dal mont – plui o sin inçussîts rispiet aes resons dal parcè che lu doprìn e ae maniere cemût che al cambie il nestri mût di fâ e di pensâ. Il studiôs Langdon Winner lu definìs sonambulisim tecnologjic.
◆ Cemût sveâsi? Narcîs si dismôf fasintsi domandis, fin cuant che al jes dal ingjan. Bucchi nus invide a meti in discussion i lûcs comuns, come la crodince che la tecnologjie e sedi neutrâl, o buine o triste. Al pree di no inzenoglâsi denant de retoriche de inovazion, che e viôt dut ce che al è tecnologjie tant che indiscutibilmentri positîf, come il ‘cjamp dai miracui’ di Pinocchio, là che semenâ cuatri carantans a ‘nt fâs cjapâ sù miârs tal indoman. Ma bisugne sghindâ ancje la trapule de nostalgjie, parcè che no si à di idealizâ il rapuart cu lis tecnologjiis dal passât.
◆ “Io e Tech” al è un test svelt e cun provocazions inteligjentis, conseât a ducj chei che si sfuarcin di butâ il voli, in maniere atente, su la contemporaneitât. Mestris e gjenitôrs a varessin di leilu par vuidâ i zovins tal lôr viaç te jungle de tecnologjie. ❚
Cemût che la tecnologjie e cambie il nestri mût di fâ e di pensâMatteo Baldan
Lis tecnologjiis, soredut te comunicazion, a àn il podê di rindisi invisibilis: cori lis notifichis di WhatsApp, consultâ in mût meticolôs i inzornaments dai nestris contats di Facebook o Instagram a son azions automatics, come che al jere fin a cualchi deceni indaûr lâ in edicule a buinore a cjoli il gjornâl o impiâ la radio par scoltâ lis ultimis notiziis. La tecnologjie e devente cussì une seconde nature, part integrante dal nestri mût di vivi, come che al note Massimiano Bucchi, professôr ordenari di Sience, Tecnologjie e Societât te Universitât di Trent, tal so “Io e Tech: Piccoli esercizi di tecnologia” (Bompiani, 128 pagj., 12 euros).


text:
Direzion
1 1 Pauli, apuestul di Crist Gjesù par volê di Diu, e il fradi Timoteu 2 ai sants di Colossis, fradis fedêi in Crist. Gracie e pâs a vualtris de bande di Diu nestri Pari.
Ringraciament a Diu
3 Nô o ringraciìn di un continui Diu, Pari dal Signôr nestri Gjesù Crist, preant par vualtris 4 parcè che o sin stâts informâts de vuestre fede in Crist Gjesù e dal amôr ch’o praticais cun ducj i sants 5 par vie de sperance che us è riservade in cîl. Cheste sperance us è stade predicjade midiant de peraule di veretât, il vanzeli, 6 rivât a vualtris, e come in dut il mont al sta butant e al cjape pît, cussì ancje fra di vualtris d’in chê dì che o vês sintude e cognossude te veretât la gracie di Diu. 7 Chest lu vês sintût di Epafre, nestri benedet compagn di servizi e servidôr fedêl di Crist impen di nô; 8 lui nus à informâts dal vuestri amôr tal Spirt.
Preiere
9 Par chel ancje nô, de dì ch’o sin stâts informâts, no molìn di preâ par vualtris e di domandâ che us sedi dât di cognossi adimplen la sô volontât cun ogni sapience e inteligjence spirtuâl, 10 par compuartâsi in maniere degne dal Signôr e plasêi in dut, madressint in ogni sorte di opare buine e cressint te plene cognossince di Diu, 11 rinfuartîts cun virtût seont la potence de sô glorie, par rivâ a sopuartâ dut cun pazience e gjenerositât, 12 ringraciant cun gjonde il Pari che nus à metûts in grât di partecipâ al distin dai sants inte lûs.
13 Lui nus à gjavâts fûr
de paronance dal scûr
e nus à trasferîts
tal ream dal so cjâr Fi,
14 che in lui o vin la redenzie,
il perdon dai pecjâts.
Persone e opare di Crist
15 Lui al è il litrat dal Diu invisibil,
il Fi primarûl di dute la creazion,
16 parcè che in lui
a son stadis creadis dutis lis robis
tai cîi e su la tiere,
chês visibilis e chês invisibilis:
Tronos, Dominazions,
Principâts e Potencis.
Dutis lis robis a son stadis creadis
midiant di lui e par lui;
17 e lui al esist prin di ducj lôr
e ducj a stan sù in lui.
18 Lui al è ancje il cjâf dal cuarp, ven a stâi de Glesie;
lui al è il principi, il fi primarûl
dai resussitâts,
in mût di jessi il prin in dut,
19 parcè che in lui e à vût gust
di stâ dute la plenece
20 e di riconciliâsi, midiant di lui, dutis lis robis
de tiere e dal cîl, fasint la pâs
midiant dal sanc de sô crôs.
21 E vualtris, che une volte cu lis oparis tristis o jeris forescj e nemîs pal vuestri mût di pensâ, 22 cumò midiant de sô muart o sês stâts riconciliâts tal so cuarp mortâl par podê presentâsi sants, cence maglis e cence pecjis denant di lui. 23 A pat ch’o tignîs dûr restant salts su la fonde de fede e che no molais te sperance dal vanzeli ch’o vês scoltât, ch’al è predicjât a ogni creature sot dal cîl e che jo, Pauli, o soi deventât servidôr.
Ministeri di Pauli
24 Par chel cumò o soi content tai patiments ch’o sopuarti par vualtris e o doi la jemple intal gno cuarp a ce ch’al mancje a lis tribulazions di Crist pal so cuarp, ch’e je la Glesie. 25 Di cheste Glesie jo o soi deventât servidôr conforme al compit che Diu mi à dât sul vuestri cont, par meti in vore la peraule di Diu, 26 il misteri che, platât ai secui de eternitât in ca e a lis gjenerazions di une volte, cumò al è stât palesât ai siei sants. 27 A lôr Diu al à volût fâ cognossi la ricjece sflandorose di chest misteri framieç dai paians: Crist in vualtris, la sperance de glorie. 28 Nô lu predicjìn lui racomandant a ogni om e inscuelant ogni om cun dute la sapience, par fâ deventâ ogni om perfet in Crist. 29 Al è par chest che o scombat, lotant cun chê fuarce che lui al svilupe cun grande potence dentri di me.


text:
#20 – No respiri
No respiri. Mi soi sveât chi. Dulà soio? Sierât intun spazi cussì stret che no mi lasse aiar. Al è fof. Coton? No, e je plui come sede. Ma no môf plui nuie. I braçs. No rivi a tirâju sù. Fasêtmi vignî fûr, par l’amôr di Diu! Nol è tant il flât ch’al mancje a devastâmi, ma plui il no podê fâ nancje un moviment ch’al sedi un.
Scûr. No propit scûr scûr. Une sfese di indulà che al rive lusôr e je. Lusôr par mût di dî. Just une olme di cjandele o di fulminant lontan lontan. O rivi sì e no a viodi il colôr di cheste preson. Blanc. Forsit. Sì, blanc. Cemût podie il blanc jessi cussì scûr? Ma chel busut, chê flamute, e je la sole mê sperance. Ve che cun fadie si slargje. Tante fadie. Masse fadie. Valie la pene? Provin! Un ultin sfuarç!
Ve ca ch’al si slargje ancjemò. Passial il gno cuarp? Al somearès di sì. Un braç al è fûr. Ancje il cjâf. Soreli. No jere une flame. Al jere il soreli. O speri di jessi suntun arbul; suntune fuee. Ben, no soi masse lontan. Biadelore! O soi dut fûr.
Ce sensazion strambe. No mi sint plui me, tant che prime di chê preson. O soi plui sec. Ce fam. Une fuee par plasê. E chês chi? Ce sono? Alis? Alis? Pardabon? Alis? Ce dal diaul mi fasio di doi pârs di alis? No mi tocjaraie mighe svolâ? No, no, no. La sensazion di no jessi plui une ruie e je devastante. E po… alis blu e rossis? E chest ros cussì fuart. Ce fastidi. No mi plâs. No mi plâs. La mê vite e jere perfete. Une ruie che no veve di fâ altri che mangjâ e ingrassâ. Ma ce isal di miôr? Cumò mi tocje la pinitince di jessi pavee par simpri. E svolâ. Isal cjastì piês di chest? Ma o ai di vivi. O ai di scomençâ a sbati lis alis. Anin a rosis, anin a lavorâ. Ce pâr di coions!


text:
La Agjenzie Regjonâl pe Lenghe Furlane e à sierât il 2008 cuntune schirie di conferencis stampe par presentâ la ativitât che e à davuelt e i progjets che e à finanziât fin cumò, tai setôrs strategjics de politiche linguistiche. Tal detai, si à fevelât das colaborazions e dai progjets finanziâts ae Universitât dal Friûl e ae Societât Filologjiche Furlane, di chei metûts in vore tes scuelis, dai progjets pe musiche e pe editorie, e de campagne di promozion de Agjenzie stesse. Sîs apontaments, un par setemane, ognidun incentrât suntun argoment specific, in maniere di dâ une imagjine complete de Agjenzie che, magari cussì no, pe plui part de int e je ancjemò pôc cognossude. La int no sa ce che al è stât fat, e chest al à di fâ rifleti sedi il gnûf che il Consei di Aministrazion passât: lassâ la promozion di se ae fin di un mandât no je une sielte imbrucjade, ni pal Ent, ni pe politiche linguistiche.
E in chescj agns la ARLeF e à metûts in vore biei progjets.
Par chel che al inten la Universitât dal Friûl a son stadis finanziadis borsis di studi e assegns di ricercje su cetancj argoments difarents (de ricercje su la didatiche plurilengâl a chês sul lessic e sul impat des leçs di tutele, dai cors di formazion par insegnants, ae predisposizion di une gramatiche de lenghe furlane). Po dopo il master di secont nivel/cors di inzornament Insegnâ in lenghe furlane, che al è daûr a formâ par un sisteme didatic plurilengâl 50 insegnants des scuelis de infanzie, primarie e secondarie: une preparazion no dome linguistiche, ma ancje culturâl e didatiche. E, tal ultin, il Thesaurus de lenghe furlane: une ricercje su la lessicografie che e ten dongje i aspiets storics, leteraris e documentaristics de lenghe furlane, e che a ‘nd documente ancje la antroponimie e la toponomastiche storichis, cul obietîf di dâ une vision diacroniche de marilenghe.
Une vore siore e je stade ancje la colaborazion cu la Societât Filologjiche Furlane. I progjets finanziâts a cjapin dentri setôrs difarents: si va di Omenuts, i dissens animâts pai fruts plui piçui, al Atlant Toponomastic dal Friûl Vignesie Julie che al cjaparà sù ducj i microtoponims de regjon, al cors di e-learning, ai aromai classics cors di alfabetizazion di lenghe e culture furlanis, par finî cu lis traduzions dai classics de narative foreste e cu la trascrizion in grafie uficiâl di oparis de leterature furlane. Si cîr di rivâ a cjapâ dentri no dome i grancj e i studiôs, ma ancje i plui zovins e, in gracie des gnovis tecnologjiis, ducj chei di chenti, ma soredut tal forest, che a àn gust di imparâ la lenghe furlane.
I progjets plui gnûfs e origjinâi a son chei finanziâts tai setôrs de musiche, de scuele e de editorie, parcè che, come che al declare il Diretôr Massimo Duca, “la promozion de lenghe furlane no si fâs dome cun progjets di ricercje e studi di tescj, analisi dal lessic, produzions scritis, ma ancje doprant formis di comunicazion zovinis, modernis e ae puartade di ducj”. Ve inalore nassi progjets come Lenghe di Vacje, une racuelte di testemoneancis orâls trasformadis in musiche di compositôrs internazionâi di musiche contemporanie. Po dopo, dongje di cheste azion sperimentâl, al è il finanziament dal progjet Suns che, dongje dai zaromai classics apontaments di Musiche e Premi Friûl, al previôt di realizâ une antologjie de gnove musiche furlane. Il fin di chestis azions al è chel di slargjâ la cognossince e la visibilitât mediatiche de musiche furlane ancje fûr dal so teritori.
Une vore biei a son i progjets tal setôr de scuele. Di fat, dongje dai intervents plui istituzionâi tant che la produzion di materiâi, come la guide par gjenitôrs e insegnants Cressi cu dôs lenghis e la conte Aghe sute, aghe bagnade, scrite dai fruts de Scuele Elementâr di Bordan dentri di un progjet european, la Agjenzie e à finanziât doi progjets pensâts pes scuelis mediis inferiôrs e superiôrs. Radio dîs e Fâs furlan, ideâts di Radio Onde Furlane e de cjase editore Kappa Vu, di Novembar in ca a àn puartât la marilenghe ator pes scuelis dal Friûl. Progjets gnûfs, divertents che a fevelin la lenghe dai zovins cul fin di fâi viodi ce che si plate daûr de culture furlane: musiche, video, cine, libris, sîts Web… Un mont che la plui part di lôr no cognòs par nuie e che, in gracie di chestis iniziativis, si spere che al stici la lôr curiositât.
Ancje i finanziaments te editorie a son stâts pardabon tancj e a àn cuviert setôrs difarents: dai bimensîi aes publicazions sientifichis. La ARLeF e finanzie publicazions par fruts come il mensîl Alc&Cè, il bimensîl di cronache, culture, spetacul e timp libar Il Diari, il periodic di tescj, saçs, narative e leterature furlane La Comugne, e il Gjornâl Furlan des Siencis, a dimostrazion di cemût che il furlan al pues deventâ un mieç di elaborazion e di creativitât sientifiche.
L’ultin apontament, pensât dut pai zovins, al è stât chel di plui sucès. Tal auditorium dal Centro Solidarietà Giovani plen di students, la Agjenzie e à presentât i siei progjets di comunicazion: dal concors pai students pe creazion dal gnûf logo, ae presentazion dal gnûf sît Web e dal program radio Furlanication.
Zovins e comunicazion, il sucès de politiche linguistiche de Agjenzie al è inevitabilmentri leât a chescj doi elements. Viodudis lis tantis ativitâts puartadis indevant in chescj agns, il fat che la ARLeF no sedi cognossude, che fin cumò no vei vût un grant impat sul teritori al è pardabon un pecjât. In spiete che il gnûf President e il Consei di Aministrazion si insediin, ben e à fat la Agjenzie a organizâ chescj incuintris: il percors al è stât inviât, viodarìn cemût che al sarà puartât indevant.
FEDERICA ANGELI
ATUALITÂT – ARLeF, si siere un cicli............
La Agjenzie Regjonâl pe Lenghe Furlane e à sierât il 2008 cuntune schirie di conferencis stampe par presentâ la ativitât che e à davuelt e i progjets che e à finanziât fin cumò, tai setôrs strategjics de politiche linguistiche. Tal detai, si à fevelât das colaborazions e dai progjets finanziâts ae Universitât dal Friûl e ae Societât Filologjiche Furlane, di chei metûts in vore tes scuelis, dai progjets pe musiche e pe editorie, e de campagne di promozion de Agjenzie stesse. Sîs apontaments, un par setemane, ognidun incentrât suntun argoment specific, in maniere di dâ une imagjine complete de Agjenzie che, magari cussì no, pe plui part de int e je ancjemò pôc cognossude. La int no sa ce che al è stât fat, e chest al à di fâ rifleti sedi il gnûf che il Consei di Aministrazion passât: lassâ la promozion di se ae fin di un mandât no je une sielte imbrucjade, ni pal Ent, ni pe politiche linguistiche.


text:
Vincjesîs indagâts, un “dam” di almancul un centenâr di milions. In sintesi estreme, a son chescj i numars che a cjapin dentri lis acusis pes “bonifichis legris” inte Lagune di Grau e di Maran. Bonifichis, daûr de acuse, in grande part injustificadis e “inventadis” a pueste par sglonfâ i conts di un sisteme che di fat al coventave dome par drenâ bêçs publics, di Stât e Regjon. La tutele dal ambient e de salût publiche tant che rimpin par afârs tant plui privâts. Cemût che a laran a finî lis robis, o starìn a viodi.
Ma la inchieste e ufrìs la ocasion par resonâ suntun “modus operandi” che no dome nol ven dislidrisât, ma anzit – viôt i câs dal Expo 2015 – al ponte a consolidâsi, complice une burocrazie che al è pôc clamâle borboniche, e zonis grisis, in plui di episodis dibatûts che – cemût che al è sucedût inte Basse intai agns passâts – a àn fat cressi la difidence viers gnovis prospetivis di invistiment e di disvilup, su la onde, tant par citâ, di chei câs Canone e Fingel che a àn tignût bot a dilunc su lis cronichis.
E cussì, intal dubi, miôr la paralisi. Intal periodi de gjestion comissariâl de Lagune, inte aree de Ausse Cuar diviersis aziendis a àn rinunziât a progjets di espansion par vie dai coscj proibitîfs dai carotaments imponûts dal plan di caraterizazion che vuê al podarès risultâ – ae lûs des investigazions – esagjerât o adiriture dal dut inutil. Gnûfs insediaments a son risultâts impussibii ancje par vie di chês indicazions sul tas di intosseament de aree che – cemût che al jere stât sotlineât di cualchi esponent dai Industriâi in chê volte – a rindevin impussibile ancje dome la imatricolazion di une gnove auto a benzine o diesel in dute la aree cence intopâsi intal pericul di passâ i parametris. E ce dî dal recupar dai pantans? Prescrizions su prescrizions che ae fin a ridusevin a un tierç la capacitât des vascjis di jemplade, par esempli. E timps biblics, cun comitâts tecnics sientifics che si devin adun a ritmis lungjons, che di chei si si son lamentât plui voltis i stes vertiçs de Ziac. Ma dut al è lât indevant compagn.
Epûr, intant, si è lâts indevant a ripeti e a ribati a ducj i nivei – cjapâts dentri chel politic e imprenditoriâl – la impuartance e la strategjicitât de Ausse Cuar e di chê part de Basse Furlane: lis potenzialitâts, mai disfrutadis al miôr, di Puart di Noiâr, tant che stazion par fâ rivâ materiis primis o imbarcjâ manufats di espuartâ des aziendis furlanis; il colegament cu la rêt autostradâl o la vicinance cun Çarvignan e la sô linie feroviarie (e chel Interpuart ogjet di polemichis e plans di rilanç ripetûts). Ducj elements che a varessin podût atirâ invistiments, ancje forescj, e progjets di insediament e di disvilup, cumò ridots cuasi a operazions “spot” (e no dutis cun risultât feliç). Il stes Consorzi Ziac al è finît tal mieç di polemichis pe sô gjestion (e no dome par cualchi assunzion contestade) e cualchi indebitament di masse, che cualchidun al à stimât come minim no oportun.
Se chest al è il cuadri de situazion, ae lûs dai episodis dal passât e des investigazions di cumò al è il pericul di une altre pierdite di credibilitât e di ciertecis. E, di consecuence, di fiducie, ingredient indispensabil par atrai i invistiments, par esempli. Soredut chei forescj o di altris zonis di Italie. I varis report internazionâi a van indenant intrepits a relegâ, dâts ae man, il nestri Paîs intes retroviis pe pussibilitât di “fâ imprese” (viodêt il resint “Doing business 2015”, che nus mande indaûr dal 52 al 56 puest mondiâl). Burocrazie, coruzion, zonis grisis… Almancul in chel – cumò che ancje a nivel politic centrâl al somee che e prevali la tentazion di ripuartâ dutis lis regjons ae «ordenarietât» – al sarès oportun che il Friûl si dimostràs “speciâl”, fasint un pocje di clarece e un pocje di pulizie. ❚
Linux
Par no restâ impaltanâts tes bonifichis de lagune............
Vincjesîs indagâts, un “dam” di almancul un centenâr di milions. In sintesi estreme, a son chescj i numars che a cjapin dentri lis acusis pes “bonifichis legris” inte Lagune di Grau e di Maran. Bonifichis, daûr de acuse, in grande part injustificadis e “inventadis” a pueste par sglonfâ i conts di un sisteme che di fat al coventave dome par drenâ bêçs publics, di Stât e Regjon. La tutele dal ambient e de salût publiche tant che rimpin par afârs tant plui privâts. Cemût che a laran a finî lis robis, o starìn a viodi.


text:
Onestât, sintesi, precision. Cjalant cualis che a son lis cualitâts che un bon gjornalist al varès di vê, nol maravee plui di tant che i furlans a sedin gjornaliscj brâfs e preseâts.
Chel che a insegnin ta lis scuelis par deventâ gjornaliscj, un furlan lu à bielzà dentri tal so DNA di cuant che al è nassût. Chel che chei altris a clamin «stîl gjornalistic», e che un grum di int a fadie e impare a doprâ, pal furlan al è il stîl di fevelâ di ducj i dîs.
Provait a domandâ a un furlan di contâus une robe che e je sucedude: al doprarà pôc timp, no si inventarà nuie, al sarà clâr e precîs in ducj i particolârs. Miôr dal novante par cent di chei che a firmin i articui sui gjornâi famôs o i servizis par television, no?
In font, la prime regule che ti insegnin cuant che tu fasis un cors di gjornalisim e je chê di contâ lis peraulis, e nissun al dopre lis peraulis contadis come un furlan. Che al sedi cu la vôs o cul ingjustri, se si fevele di sparagnâ nissun je pete.
In sumis: ai cors di gjornalisim, i furlans a varessin dome di insegnâ, e sigûr nuie di imparâ. A varessin dome di provâ a meti in biele forme ce che a san di bielzà, come che a àn fat chei che si son inventâts la regule dai cinc W. Le cognossêso? Tun bon articul di giornâl, e dîs la regule, si varessin di cjatâ lis rispuestis a cinc domandis cul W. Naturalmentri, la regule e je inglese e lis domandis a son par inglês: who (cui), when (cuant), what (ce), why (parcè), where (dulà). Cualchidun al zonte ancje «how» (cemût), ma la regule uficiâl no lu proviôt, no tant parcè che «how» no sedi une domande impuartante, ma secont me dome parcè che no scomence par W: e ruvinarès dute la uniformitât da la leç, e si sa che ai inglês ur plasin lis robis cuntun ciert stîl.
Ma ancje a contâle par furlan, la regule e larès ben distès, bastarès gambiâ consonant e fâle deventâ la regule dai cinc C: cui, cuant, ce, cemût, in ce puest. Tant, si sa, al furlan no i interesse pardabon il parcè da lis robis: al preferìs sta tacât a ce che al è sucedût pardabon e in concret, e no a lis opinions. O forsit, o soi jo che o ai apene gambiât la regule, parcè che ancje ai furlans ûr plâs fâ lis robis par ordin, e il «parcè» nol scomence par C.
BETE DI SPERE
AI 32 DI MAI. La regule dai cinc C............
Onestât, sintesi, precision. Cjalant cualis che a son lis cualitâts che un bon gjornalist al varès di vê, nol maravee plui di tant che i furlans a sedin gjornaliscj brâfs e preseâts.


text:
Contest: Aziende taliane logade in Friûl - Vignesie Julie che e opere intal setôr de cjarpentarie metaliche pesante e de logjistiche. Faturât 8 Mln € e di chescj il 30% sul marcjât forest.
Probleme
- Aziende in cressite svelte cun proprietari unic che al cuvierç tancj rûi clâf intal organigram.
- Margjinalitât contignude.
- Assence di business plan trienâl e di control mensîl dal andament aziendâl.
- Ûs margjinâl dal sisteme informatic e leât dome e prin di dut al setôr aministratîf
- Assence di un program di produzion informatizât.
- Dibisugne di definizion dai rûi clâf dai organics e programazion dal ricambi dal personâl in aziende
- Posizions finanziariis di incressi e di tornâ a negoziâ.
- Dibisugne di gnûfs afidaments cence garanziis e/o cence incressite des cuviertiduris fideiussoriis.
Soluzions proponudis
- Presince in aziende di Temporary Manager cun funzions di supuart al imprenditôr pe individuazion des ativitâts prioritariis dulà agjî.
- Studi e redazion dal Business Plan trienâl e dal Budget aziendâl, articolât in budget des venditis, budget acuiscj materiis primis, budget coscj personâl, budget invistimentsi.
- Studi des causis de basse margjinalitât cun analisi sul front coscj/listin.
- Propueste di un ûs miorât dal program informatic gjestionâl atuâl cun:
- Cjariament a sisteme di ducj i acuiscj e venditis.
- Inzornament di basis distintis dai varis articui.
- Rilevazion dal magazen mensîl.
- Cjariament di timps om, timps machine, listis impegn materiis primis.
- Ûs di une risorse zovine dedicade ae ativazion/gjestion des proceduris.
- Propueste di inseriment di gnûfs rûi clâf in jutori/sostituzion tes funzions dongje dal pensionament.
- Propueste par strenzi rapuarts cun gnûfs istitûts cence garanziis e/o cence incressite des cuviertiduris fideiussoriis.
Timing
In cors di opare cun impegn limitât dopo dai prins doi agns di risultâts positîfs..
Risultâts otignûts
- Individuadis lis prioritâts dulà agjî.
- Otimizade la organizazion esistente.
- Definît "Business plan trienâl" e Budget.
- Riduzion dai coscj e revision dal listin.
- Ûs complet dal sisteme gjestionâl cun aplicazion di une risorse zovine dedicade ae ativazion/gjestion des proceduris.
- Inserîts in aziende doi rûi clâf inte aree venditis e in chê tecniche.
- Otignudis gnovis liniis di credit, mutuis chirografis cence garanziis dal imprenditôr.
- Faturât 11 Mln € (+3 Mln) cun margjinalitât in cressite.


text:
Lis bataiis, la braure, l’impegn dai avocats furlans dal Nûfcent, espression di une tiere e di une societât coltadis tai secui cu la semence di une storie pardabon uniche e masse pôc cognossude. A contâlis al è Nino Orlandi, avocat di Udin, che intun libri titulât «Come eravamo. Storie di avvocati friulani del secolo appena trascorso» (ed. Marsilio), al met dongje lis storiis e lis cronachis di int come Tiziano Tessitori, Loris Fortuna, Antonio Comelli, Guglielmo Pelizzo, protagoniscj no dome tes aulis dai tribunâi ma te vite publiche dal Friûl e dal Paîs.
Fermant su cjarte chestis contis, Orlandi si propon di meti in granâr, al sigûr, une memorie che e varès di jessi coletive e che soredut i plui zovins a varessin di fâ lôr.
I avocats («no dome un mistîr – seont Orlandi – ma ancje art») de Piçule Patrie a àn rapresentât naturalmentri la classe dirigjente de societât, pe bisugne di jessi part ative de vite publiche.
Ce che tancj a dismentein al è che diviers dai plui grancj juriscj talians dal secul passât a son furlans. Baste il non di Vincenzo Manzini, jenfri chei che a àn scrit il Codiç Penâl; o di Francesco Cargnelutti, forsit il plui grant dal Nûfcent.
Il Friûl al à vût oms come Giovanni Battista Valentinis, nobil di nassite e cûr, poete, poligraf, o Rino Batocletti, liende a Cividât, fermade tes pagjinis dal libri «Vedrò Singapore» di Piero Chiara.
Par capî chestis personalitâts bisugne cjalâ plui indaûr, lontan tal timp, lant a cirî lis lidrîs di une tiere che e je stade un Stât: il Patriarcjât di Aquilee.
Parcè che nuie al sucêt par câs.
SONIA SICCO
ATUALITÂT. I grancj dal secul stât............
Lis bataiis, la braure, l’impegn dai avocats furlans dal Nûfcent, espression di une tiere e di une societât coltadis tai secui cu la semence di une storie pardabon uniche e masse pôc cognossude. A contâlis al è Nino Orlandi, avocat di Udin, che intun libri titulât «Come eravamo. Storie di avvocati friulani del secolo appena trascorso» (ed. Marsilio), al met dongje lis storiis e lis cronachis di int come Tiziano Tessitori, Loris Fortuna, Antonio Comelli, Guglielmo Pelizzo, protagoniscj no dome tes aulis dai tribunâi ma te vite publiche dal Friûl e dal Paîs.


text:
Gjiso Fior, non di bataie Mion, poete di Verzegnis e comandant partigjan dal bataion Tiliment, a la fin di un comunicât ae popolazion civîl de Republiche Partigjane de Cjargne, al zontave in marilenghe: “Din sot a chê gjarnazie / cun sclopis e falçârs / pe Libertât de Italie / pai nestris fogolârs”. Là che il fogolâr al rapresentave une evidente fuarce identitarie, di popul, inte lote pe liberazion de tiere dai vons, ven a stâi il Friûl o plui precisementri chê Cjargne che si jere di pôc costituide Tiere libare di oms e feminis libaris: un invît fat ai siei fradis, doprant la lenghe identitarie, a scombati ducj chei che le volevin gloti o jenfri lis sgrifis de love romane fassiste, buine erede dal Ream talian che za dal 1866 al steve proviodint a scjafoiâle, o in chês de acuile gjermaniche naziste, che daspò dai 8 di Setembar dal 1943 le veve bielzà trasformade in Adriatisches Küstenland.
CUALCHI GOTE DI IDENTITÂT_Interessant duncje l’apel dal comandant Fior. Cuasi che la libertât de Italie no podeve no proviodi ancje chê dal Friûl, intindût come Patrie dal Popul furlan. Une clare e evidente prioritât: no sarà mai libare la Italie che no rivarà a ricognossi la libertât dai Popui, di ducj i Popui, comprindût ancje chel Furlan, che al dimostre gjenerositât tal scombati dutis lis tiraniis, comprendudis chês che cumò a frucin la Italie. E propit “Pai nestris fogolârs” al jere il titul dal periodic de prime division di assalt “Osôf – Friûl”, cun tant di fogolâr stampât come un logo in prime pagjine, ven a stâi un simbul fuart che al voleve dî “cjase, lenghe, culture, tradizion, libertât”. E se nol fos avonde bastarès vierzi ancje un numar di “Carnia”, il setimanâl de Cuinte division Osôf-Cjargne: a scorte dal titul si lei ancjemò: “Pal nestri Fogolâr” e “Se tu vens ca sù tas cretis”, là che lis peraulis di Zardini a confermin cuasi une volontât di inlidrisâsi sui chei crets par pandi la condivision di une civiltât alpine, dure come la sô fierece dimostrade cuintri dal Nemì. Fermo Solari, vice comandant dal cuarp dai volontaris pe libertât, za tal 1988 intun discors fat ai students des scuelis superiôrs di Tulmieç, ricuardant la sielte partigjane al diseve: «Mi soi simpri sintût un furlan, ancje se o soi stât ator pe Italie e pal Mont a vore, a studiâ, a produsi e, cuant che si è presentade la ocasion, a scombati pe libertât. Ma a la fin o soi simpri tornât a cjase, par cjatâmi cu lis mês lidrîs». La Libare Republiche de Cjargne e je stade une esperience durade il timp di un lamp, dal Lui al Dicembar dal 1944 (di un pont di viste istituzionâl ancjemò di mancul, ven a stâi dal 26 di Setambar, date de sô creazion, ai 10 di Otubar, la zornade nere de operazion militâr naziste, fassiste e cosache che le à studade), cul so altissim profîl di civiltât, pe difese de dignitât dal om, che si riflet te espression incondizionade dal so estro, te scuele publiche, tal rispiet de nature e dal ambient, de libertât di peraule, pinsîr e stampe. Pe abolizion de pene di muart. Pe dignitât de Femine, considerade paritarie a chê dal Om. 2.500 chilometris cuadrâts di indipendence jenfri Friûl e Venit: 90 mil citadins che a votavin, si aministravin tramite i lôr rapresentants, a gjoldevin di chei dirits che in Italie no jerin mai stâts gjoldûts prime o che di almancul vincj agns e jerin stâts scancelâts dal Regjim Fassist.
UNE ESPERIENCE CONCRETE IN SLOVENIE_ Une volte Peter Handke, il grant scritôr Sloven Carinzian, fevelant de resistence slovene, che e fo fuartementri identitarie e di popul, tant che i partigjans slovens a puartavin un cjapiel a trê pontis clamât “Triglavka” in onôr dal mont Triglav, simbul de lôr Tiere, al disè che in chê vuere tremende i slovens a scombatevin par ogni malghe, par ogni fîl di fen, par ogni arbul e par dutis lis peraulis de lôr lenghe. E anzit lis feminis bielzà dai agns Vincj, cuant che il regjim fassist al cirive di snazionalizâ la culture slovene, a tignivin scuelis clandestinis tai boscs parcè che i fruts no pierdessin il contat cu la lenghe mari. Parfin i Cosacs, mandâts de lontane Russie a tignî a bade i partigjans cjargnei, a vevin il lôr gjornâl in cirilic.
CJARGNE DUTE DI INDAGÂ_ Mi pâr dal impussibil che no sedi nassude une esigjenze compagne pe lenghe furlane te suaze de lote partigjane. Romano Marchet, un dai plui autorevui paris fondadôrs de Republiche de Cjargne, al scriveve ai 2 di Jugn dal 1945: “La Cjargne e je une piçule regjon: la lenghe, il sintiment, lis usancis dai siei fîs […] a fasin di jê une unitât”. E la unitât e fâs la fuarce. E cu la fuarce si vincin lis vueris. Se a Dimpeç si scombateve ancje pe libertât di peraule, la peraule scrite par Cjargnel o par Furlan e varès vude la fuarce di un Popul. No mi risulte che al sedi mai stât fat un studi sistematic sui documents, i gjornâi, i avîs, i tescj eventualmentri scrits in marilenghe in chei mês sflandorôs di vite de Libare Republiche Partigjane. E pûr, come che o vin viodût, a ‘nd jere. Un censiment atent e sientifichementri validât, une inchieste serie, profitant di chei onorevui scombatents che par nestre fortune a son ancjemò vîfs e a mantegnin la memorie di chei dîs, al disvelarès plui di cualchi sorprese. Ma la Academie, si sa, e à altri ce fâ.
Angelo Floramo
ATUALITÂT – La Republiche Partigjane dal 1944: une lote ancje par furlan?............
Gjiso Fior, non di bataie Mion, poete di Verzegnis e comandant partigjan dal bataion Tiliment, a la fin di un comunicât ae popolazion civîl de Republiche Partigjane de Cjargne, al zontave in marilenghe: “Din sot a chê gjarnazie / cun sclopis e falçârs / pe Libertât de Italie / pai nestris fogolârs”. Là che il fogolâr al rapresentave une evidente fuarce identitarie, di popul, inte lote pe liberazion de tiere dai vons, ven a stâi il Friûl o plui precisementri chê Cjargne che si jere di pôc costituide Tiere libare di oms e feminis libaris: un invît fat ai siei fradis, doprant la lenghe identitarie, a scombati ducj chei che le volevin gloti o jenfri lis sgrifis de love romane fassiste, buine erede dal Ream talian che za dal 1866 al steve proviodint a scjafoiâle, o in chês de acuile gjermaniche naziste, che daspò dai 8 di Setembar dal 1943 le veve bielzà trasformade in Adriatisches Küstenland.


text:
Si clamarà “Di Diu e di un popul” il documentari che i letôrs a podaran viodi in anteprime te serade di fieste dai 27 di Mai al teatri “Giovanni da Udine”. E che, su supuart dvd, al sarà ancje distribuît a ognidun di lôr dentri te custodie – ricuart che e memorearà la esperience de leture continue de Bibie.
Paolo Comuzzi al è il regjist che al à pensât il sogjet e zirât il filmât, su incaric di Glesie furlane e ARLeF: “I obietîfs che mi soi proponût – al conte – a jerin doi: un plui documentaristic e divulgatîf, peât a chê esperience, e un plui creatîf, ven a stâi il fat di contâ la storie e la vicende de Bibie par furlan e duncje di furnî une vision, un contest plui gjenerâl”.
E il documentari al scomence propit di chest pont. Dal significât che il Grant libri voltât in marilenghe al à vût pai furlans, contant in prin lûc il lavôr fat di pre Checo Placerean e di pre Toni Beline. Materiâl di archivi al fâs scuvierzi la vôs dal prin e lis imagjins dal secont (a son stâts doprâts bocons di intervistis che il predi di Visepente al lassà a VideoTeleCarnia, a metât dai agns Novante). La storie de traduzion de Bibie e ven fate midiant di altris contribûts video: chei di pre Roman Michelot, di Glesie Furlane, di Lorenzo Zanon, president de ARLeF, di bons. Duilio Corgnali, za diretôr de Vite Catoliche, e dal biblist bons. Rinaldo Fabris.
Comuzzi al à lavorât al progjet di Fevrâr a Avrîl. “Di Diu e di un popul” al dure 40 minûts. Par une buine part di chei, in sotfont, si sintin ancje lis vôs dai letôrs volontaris che si alternarin tal Oratori de Puritât. Peraulis che a compagnaran senis di paisaçs furlan, alternadis a imagjinis de contemporaneitât e di vite moderne. «La dicotomie che o ai volût rapresentâ e che mi plaseve cetant – al zonte il regjist – e jere chê dal rapuart jenfri la universalitât de Bibie, libri plui pandût dal mont, e la particolaritât de lenghe furlane. O ai cirût di rapresentâ, midiant des imagjins e dal sun, il rapuart fra universâl e particolâr, il macrocosmi rapresentât dal Libri e microcosmi dal nestri vivi». ■ bibie.org
OSCAR PUNTEL
BIBIE. Di Diu e di un popul............
Si clamarà “Di Diu e di un popul” il documentari che i letôrs a podaran viodi in anteprime te serade di fieste dai 27 di Mai al teatri “Giovanni da Udine”. E che, su supuart dvd, al sarà ancje distribuît a ognidun di lôr dentri te custodie – ricuart che e memorearà la esperience de leture continue de Bibie.


text:
Il romanì tal Burgenland, clamât dai fevelants “roman”, si tramandà fin ai prins agns Novante dal secul passât dome par vie orâl. Tal 1993, il lengaç al ven pe prime volte codificât dal linguist Dieter Halwachs in colaborazion cu la Universitât di Graz. Vuê, un cuindis agns dopo, si è vierte chest an di gnûf une discussion tra i rapresentants dai Roms e i linguiscj. La minorance autoctone rom e domande: cemût lâ indevant? Ise la pussibilitât di sorevivi par une lenghe cussì piçule? I zovins àno dibisugne di imparâ la lenghe dai lôr vons? Ce risultâts si spietino dai sfuarçs pe codificazion e didatiche dal “roman”?
Il Burgenland-roman al è une des varietâts dal romanì miôr descrivudis al mont_ Vincj agns indaûr Dieter Halwachs, il “Lamuela dai Roms”, al à tacât cul lavoron de normalizazion dopo che l’ativist Rom Emmerich Gärtner-Horvath i veve domandât, disperât: «La nestre lenghe e disparìs, puedistu fâ alc par nô?».
Il sociolinguist Halwachs al jere la sielte juste, graciis a lui la Universitât di Graz e je deventade un dai plui impuartants centris di ricercje de lenghe e culture dai Roms in Europe. In colaborazion cu lis istituzions linguistichis a Manchester e a Praghe, cumò si lavore sul progjet european Romlex (http://romani.uni-graz.at/romlex/), un lessic online di diviers dialets dal romanì.
La ricercje sul cjamp però no je stade simpri cence polemichis, viodût che dispès i vecjos Roms a tegnin la lôr lenghe tant che un lengaç segret. Intant i Burgenland Roms a àn otignût une des varietâts dal romanì miôr descrivudis tal mont: une gramatiche, un dizionari, studis sociolinguistics, materiâi didatics, dôs rivistis, une trasmission radio “Roma Sam” e une tv “Del Tuha” te television regjonâl e cors di lenghe tes scuelis.
In Austrie a son trê grups indigjens cuntun totâl di cirche 5 mil membris che a partegnin ae stesse famee, tant che i Vend Roms ongjarês e chei slovens tal Prekmurje. Dieter Halwachs e il so team no son i prins che si ocupin dai Burgenland Roms. Za tal 1940 i naziscj a documentavin la lôr lenghe tal cjamp di concentrament Lackenbach, dulà che al è nassût ancje il president atuâl dal Consei de minorance Rom in Austrie Rudolf Sarközi.
La lenghe e ven doprade dome di 500 personis_ Fin ae Seconde vuere mondiâl in chestis zonis al jere un cuadrilinguisim, vâl a dî todesc, ongjarês, cravuat e roman, che lu cjatìn vuê dome in pôcs lûcs in Europe (un fenomen paralêl al è il cuadrilinguisim dai slovens te Val dal Cjanâl). In famee si doprave il “roman”, dentri de comunitât locâl ancjemò il cravuat e l’ongjarês, intes situazions formâls però la lenghe uficiâl e jere il todesc. Stant che il roman al ve simpri un status inferiôr, dentri de comunitât rom e tacà za dopo la Prime vuere mondiâl un procès di autoassimilazion. Il plui grivi al è stât il periodi nazist, cuant che i Roms dal Burgenland e di Viene a forin deportâts intai cjamps di concentrament.
La plui part dai zovins di vuê al à un repertori monolengâl e dispès dome une competence passive de lenghe, che e fo ancjemò 60 agns indaûr la lenghe primarie dal grup etnic. No cate la documentazion complete dal Burgenland-roman, i ricercjadôrs no puedin impedî che il lengaç al pierdi la sô funzion comunicative: cun di fat, vuê al ven doprât sù par jù dome di uns 500 personis.
Problemis de normalizazion
Tant che tal câs dal furlan, dulà che si àn ancjemò un grum di discussions sul cemût scrivi la lenghe, i sienziâts si scuintravin ancje chi tal câs de codificazion dal “roman- burgenlandês” cun diviersis critichis. Par screâ une grafie doprabil, a cirivin di rispietâ ancje lis opinions de popolazion locâl, che no à acetât soluzions proponudis dai linguiscj cu la “pipe”. I Burgenland Roms a àn domandât une grafie plui dongje ae tradizion todescje, cussì par esempli si scrîf “schtar” e “pantsch” al puest di “štar” e “panč”.
JANEZ ERAT
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Nestre interviste a Sergio Maistrello, gjornalist pordenonês che di agns in ca si ocupe di gnovis tecnologjiis.
I vin domandât un orientament tal mâr di internet: tra lis robis che za a son e lis novitâts che a vegnin fûr ogni dì.
Sergio, par citâ il titul dal to ultin libri, cemût la part abitade de rêt? Ce si contial?
Cemût? Vivarose: e va indenant simpri plui a inventâ, a scambiâ, a comunicâ. Chel che mi maravee e je la velocitât che e va indenant: no varès mai crodût, chest mi à pardabon scaturît.
Cumò la ultime «mode» e je chê di Facebook (viôt lis pagjinis 8 e 9)…
Sì, al è la gnove «stele» dai social networks, o rêts sociâls. Par dî la veretât, no tant gnove parcè che e je za di cualchi an, ma cumò e je in plen boom. A mi nol è che mi plasi masse, par vie che al è un misturon di dut chel che al jere prin: blogs, forums, Flick’r (li che si cjamin fotos), Twitters (li che tu puedis meti sù messaçs curts che ti mantegnin in contat cui amîs), e mi samee che al banalize un pôc dut. Sigûr al è che al à coinvolzût tante int come mai prime, int che cumò e tache a doprâ dutis chestis funzions.
I blogs, prime su la bocje di ducj, àno patît un pôc par cheste espansion di Facebook?
No crôt, il blog al è un pôc cambiât parcè che i coments e i scambis che chel al jere la uniche sede, cumò si son trasferîts su aplicazions tant che Friend Feed – par nomenânt une – che al è un agregadôr che al permet ancje i coments… Cence lâ tant sul specific, il blog al reste il to lûc di identitât sul web, la fonde pal scambi te tô rêt sociâl in linie, e al vîf di relazions continuis e di solecitazions mediadis par mieç di blogs, social networks e messaçs personâi. Cheste e je la carateristiche dal web: une comunicazion trasversâl e partecipade, ancje tal cjamp de informazion. Sui blogs, ma ancje su chei altris social networks, come chei che si ocupin di video, o di fotos…
A proposit di informazion, ce dîstu de profezie de fin de cjarte stampade in favôr di internet?
No sai se si rivarà a chel, la crisi e je fie de espansion di internet, ma ancje de crisi economiche e di sieltis fatis pal curt periodi e cun pôc coraç. Plui causis dutis insiemit che a rindin la situazion cetant grivie. Probabilmentri, il media al varà di jessi tornât a pensâ: no plui come che al jere prin, vâl a dî une comunicazion di un a tancj, ma tant che une informazion partecipade. Cui che al savarà cjapâ sù cheste oportunitât, al vinçarà la sfide.
A proposit de cjarte stampade, un blog di publicitaris al à calcolât che se il New York Times al dotàs i siei abonâts di un e-book sore nuie dulà discjamâ dì par dì i contignûts dal cuotidian, al rientrarès dal investiment, sparagnant miliarts di cjarte. E je une provocazion, stant che a son inmò dubis su la fruibilitât che no je compagne e altris cuestions tecnichis, però tant par dî che o podaressin cjatâsi denant a evoluzions che no si pensave prime.
Tu tu lavoravis a Milan, sielte salacor impressindibile par cui che si ocupe di gnovis tecnologjiis, ma cumò tu sês tornât in Friûl di un pâr di agns. Parcè cheste sielte e cemût ti cjatistu a lavorâ in provincie? Internet aial favorît chest passaç?
Internet no lu à dome favorît: lu à rindût pussibil. Il gno nol è un câs di telelavôr tal sens plui strent dal tiermin: jo o soi un libar professionist e o lavori tant che freelance cun testadis gjornalistichis e cun cjasis editoris che a àn sede massime a Milan o a Rome. Il gno lavôr al inten soredut Internet e si davuelç pal plui propit su Internet: jessi a Milan o a Pordenon, al cambie relativementri pôc, ma indi vuadagnin la salût e la famee. Par esempli, o dirêç une riviste in rêt di informazion e di divulgazion tecnologjiche che si clame Apogeonline, che i colaboradôrs a son sparniçâts in dute la penisule. Mi ten in contat cun lôr vie telefon, vie email, messenger, webcam e dut il rest. Lis ativitâts di sei di persone a coventin ancjemò, ma par chês dispès al baste meti in cont, cuant che a coventin, cualchi trasfierte tes capitâls de comunicazion.
Ce oportunitât dano lis gnovis tecnologjiis aes piçulis lenghis?
Lis oportunitâts che a dan a ducj: grandononis. Cumò, cuntune spese minime tu âs a disposizion dut un sisteme editoriâl che tu puedis costruî in maniere semi professionâl. Duncje, no son plui barieris dal pont di viste economic. A cui che al à di dî alc, che al vûl fâ alc, jo i disarès: cumò fâs tu. E dut cuntun public in potence mondiâl. Par esempli, al furlan i varà di sigûr fat plui ben il blog ILfurlanist, cuant che al jere atîf, – che in rêt lu cognossevin ducj – che tantis trasmissions radio o televisivis fatis cuntune grande spese di bêçs e di contribûts.
A fâi cuintri a dutis chestis bielis robis al è il pês dal Digital Divide (vâl a dî, il divari digjitâl fra cui che al à a disposizion lis gnovis tecnologjiis, tant che internet, e cui no)… Tu tu âs ancje colaborât come consulent al progjet wi-fi (acès libar ae rêt cence fîl) dal Comun di Pordenon. Cemût ise la situazion in Friûl?
Plui che il divari digjitâl «tecnic» al è penç il divari digjitâl «culturâl». A son inmò zonis li che no rive la rêt, ma planc a planc chest si è daûr a superâlu: ogni dì o lei di sindics e di ditis che a protestin par jessi colegadis e duncje e je cussience de situazion, che e je daûr a comedâsi.
Ancje il wi-fi forsit nol è cussì eficaç come che o pensavi, stant che al è avonde dispendiôs: par rimedeâ ae mancjance di colegament di une part de popolazion si podarès pensâ a intervents smirâts che a domandin mancul bêçs.
Ce che invezit mi preocupe di plui – come che o disevi – al è il divari digjitâl culturâl. Personis che no san doprâ il mieç e soredut ditis o imprenditôrs che, par ignorance, no rivin a utilizâlu al plen de potenzialitât. E volarès une schirie di incuintris o di ocasions di formazion che cun pocje spese si podaressin fâ, ma pôcs a sintin di chê orele.
Par no fevelâ dai politics: a stan legjiferant suntune materie che no cognossin, riscjant di procurâ dams grandonons. Lis ultimis propuestis di leçs che si sint fevelâ a son di sgrisulâsi. Sie di bande de drete che de çampe.
Dree Venier
__________________________________
I siei libris
Come si fa un blog (Tecniche Nuove, 2004). Al spieghe ce che al è e cemût che al è fat un blog e, in particolâr, cemût creâ e gjestî un blog, cemût personalizâ la interface, cemût publicâ contignûts, cjatâ gnûfs letôrs, jentrâ tes comunitâts dai blogs, o doprâ un agregatôr di news. Il blog al è tal mieç tra il sît amatoriâl e il forum di discussion, la sô semplicitât di publicazion si spose ben cu la pussibilitât di confront imediât tra autôr e letôr.
La parte abitata della Rete (Tecniche Nuove, 2007). Al conte di chê part di Internet che e je simpri plui daûr a cressi, popolade di blogs, wiki, podcastings e rêts sociâls. Un numar esplosîf di personis al è daûr a doprâ i struments plui madûrs di Internet par esprimi ponts di viste e par condividi competencis. Dentri de «part abitade de Rêt», i citadins digjitâi a stan imparant a sei ponts intun sisteme creatîf siôr di oportunitâts. Il libri al tache de gjeografie di chest mont digjitâl e al esamine i struments, par dopo aprofondî i procès che a determinin i compuartaments in rêt. (D. V.)
____________________________________
Il Dizionari talian – furlan di Informatiche e Gnovis Tecnologjiis
Tal 2004 il Centri Interdipartimentâl di Ricercje su la culture e la lenghe dal Friûl dal Ateneu furlan al à curât – par cont e su comission de Provincie di Udin – une schirie di 5 dizionariuts setoriâi, destinâts a cjapâ dongje e duncje a rindi disponibile la terminologjie specifiche principâl di cualchi setôr pardabon moderni e strategjic pe promozion e pe tutele des lenghis minorizadis.
Un di chescj setôrs al è propit chel de informatiche e des gnovis tecnologjiis: il computer, ma ancje il telefonut celulâr e ducj chei struments che aromai no son plui prerogative dai esperts. Si trate par altri di un setôrs caraterizât dispès di terminologjie di divignince inglese, che il talian al à supât in mût passîf, cence adataments ni propuestis alternativis.
Il Dizionari talian – furlan di Informatiche e Gnovis Tecnologjiis al à il mert di vê cirût subit une posizion avonde ecuilibrade: di une bande al à sfrutât plui pussibil lis potenzialitâts de lenghe furlane, di chê altre però al à sielzût di no distacâsi masse di un lengaç che al è jentrât ad in plen aromai tai discors de int.
Il dizionari (847 tiermins, un centenâr di pagjinis) al è struturât tal classic ordin alfabetic e al presente, tal ordin: la peraule taliane, la scurtadure de sô categorie gramaticâl, la peraule ecuivalente par furlan cu la sô categorie e par ultime une spiegazion di chel tiermin par furlan.
CIRF (cur.), Dizionari talian – furlan di Informatiche e Gnovis Tecnologjiis / Dizionario italiano – friulano di Informatica e Nuove Tecnologie, Provincie di Udin, 2004.
Redazion
SPECIÂL – La rêt e je une grande oportunitât............
Nestre interviste a Sergio Maistrello, gjornalist pordenonês che di agns in ca si ocupe di gnovis tecnologjiis.